Kenali Budaya Melukis Tatu di Muka Etnik Lai Tu Chin Yang Semakin Pupus

Setiap bangsa dan etnik di dunia ini mempunyai budaya unik yang hanya diamalkan bangsa atau etnik tersebut sahaja. Sebagai contoh, etnik Kayan Lahwi yang hidup di Myanmar terkenal kerana wanita-wanitanya mempunyai leher yang panjang akibat budaya pemakaian gegelung pada leher yang diperbuat daripada tembaga.

Gegelung ini akan dipakai sejak daripada kecil dan regangan yang dihasilkannya akan memanjangkan leher wanita tersebut apabila mereka semakin membesar. Namun, seperti mana-mana budaya lain juga, kebanyakan budaya ini lambat-laun akan pupus dan ditelan zaman apabila masyarakatnya mula menjalani kehidupan moden dan golongan muda tidak lagi mahu mengamalkan budaya tradisional mereka.

Antara salah satu budaya yang dijangka pupus tidak lama lagi adalah budaya melukis tatu pada muka yang diamalkan oleh wanita daripada etnik Lai Tu Chin yang berasal dari Myanmar.

Apabila pihak junta tentera mengambil alih kekuasaan Myanmar pada tahun 1960-an, ianya adalah permulaan buruk buat etnik minoriti seperti Lai Tu Chin ini. Cara pemerintahan ketenteraan dan diktator ini menyebabkan ramai daripada etnik ini telah diseksa dan dipaksa menjadi tenaga buruh paksa.

Perkara ini ada dimuatkan dalam laporan oleh organisasi Human Rights Watch yang dikeluarkan pada tahun 2009. Menurut laporan ini, penduduk berada dalam kesengsaraan dan kesimpatan hidup. Mereka dijadikan buruh paksa, ditangkap sewenang-wenangnya, diseksa dan mengalami penindasan agama dan kebebasan hidup.

Selain itu, pihak pemerintah juga telah bertindak memperkenalkan undang-undang yang mengharamkan budaya melukis tatu di muka ini pada tahun 1976. Sebab pengharamannya tidak dapat dipastikan tetapi ramai beranggapan ianya bertujuan untuk menunjukkan kekuasaan pemerintah pada rakyat Myanmar.

Pengharaman ini sekaligus bermakna budaya ini lambat-laun akan pupus pada masa akan datang. Oleh itu, wanita-wanita golongan muda daripada etnik ini pada masa kini tidak lagi dilihat memiliki tatu pada wajah mereka.

Hmäe Sün Näe Ti Cengkhü Nu merupakan gelaran bagi wanita yang memiliki tatu di wajah mereka ini. Jika dilihat, setiap tatu yang dilukis pada wanita ini memiliki corak dan rekabentuk yang sama iaitu seakan-akan bentuk sarang labah-labah.

Tatu ini dilukis menggunakan dakwat yang dihasilkan daripada bahan-bahan semulajadi antaranya jelaga dari penutup masakan. Penggunaan bahan-bahan semulajadi ini juga akan menjadikan tatu ini akan pudar apabila semakin menginjak usia. Namun, ianya tidak akan hilang selama-lamanya.

Selain itu, dakwat yang digunakan juga tidak terlalu pekat seperti warna dakwat tatu moden. Oleh itu, apabila sudah tua, jika dilihat daripada jauh tatu-tatu ini hanya kelihatan seperti kedut wajah pada muka. Coraknya hanya jelas kelihatan apabila dilihat daripada dekat.

Pengharaman budaya melukis tatu pada wajah ini pada tahun 1976 menyaksikan hanya golongan wanita tua sahaja yang memiliki tatu pada wajah mereka. Dalam erti kata lain, apabila kesemua mereka mati kelak, budaya unik ini akan turut mati bersama-sama mereka.

Menyedari budaya ini semakin pupus, Dylan Goldby, seorang jurugambar profesional dari Australia yang kini bekerja di Seoul telah mengambil keputusan untuk mendokumentasikan budaya dan cara hidup etnik ini. Ternyata ianya bukanlah perkara yang mudah memandangkan mereka gemar menyorokkan budaya ini daripada menjadi tarikan pelancong luar.

Dengan bantuan ahli antropologi dan individu yang berkemahiran bertutur dalam bahasa etnik ini, akhirnya beliau berjaya juga mengadakan pertemuan pertama dengan etnik ini pada Jun 2015. Ketiadaan tenaga elektrik dan lokasi yang jauh terpencil jelas menjadi cabaran buatnya.

Walau bagaimanapun, bahasa merupakan masalah terbesar baginya memandangkan setiap kawasan perkampungan etnik ini turut mempunyai dialek dan cara sebutan yang berbeza. Malah, etnik ini juga tidak mempunyai sistem tulisan sebaliknya bahasa yang dibelajar adalah melalui oral semata-mata.

Buku mengenai projek dokumentasi mengenai etnik dan budaya etnik ini telahpun diterbitkan dan dijual. Sekiranya anda berminat, boleh dapat daripada laman web DylanGoldby.com dengan harga $30 senaskhah. Setiap hasil jualan daripada buku ini akan didermakan untuk pembangunan pembelajaran dan sumber bekalan air bersih kepada etnik ini.


Tentera Nazi Sangat Takut Dengan Pasukan Pengebom Wanita Soviet Ini - Night Witches

Dengan mengunakan pesawat biplane kayu dan kanvas, tanpa radio, lampu, pertahanan dan payung terjun, mereka terbang dalam kegelapan malam dan berhadapan dengan peluru pihak lawan serta cuaca yang sangat dingin.

Mereka juga ditakuti dan sangat dibenci oleh tentera Nazi dan jika ada mana-mana penembak Jerman yang berjaya membunuh salah seorang daripada mereka, maka secara automatik dia akan dianugerahkan pingat Iron Cross yang berprestij.

Menurut laporan, Rejimen Pengebom Malam 588 yang kesemuanya dianggotai oleh kaum wanita itu telah menjatuhkan lebih daripada 23,000 tan bom ke atas kawasan Nazi. Oleh itu, pasukan ini merupakan salah satu aset penting bagi Kesatuan Soviet bagi memenangi Perang Dunia Kedua.

Tentera Jerman memanggil mereka dengan gelaran Nachthexen yang bermaksud "Night Witches" kerana bunyi bising pesawat kayu mereka itu hampir menyerupai bunyi penyapu yang sedang menyapu. Menurut Steve Prowse iaitu penulis skrip bagi filem The Night Witches, bunyi pesawat mereka itu adalah satu-satunya amaran tentang kedatangan mereka.

Prowse menambah lagi, disebabkan pesawat mereka terlalu kecil, ianya sukar dikesan menggunakan radar atau pengesan infra merah. Bahkan, mereka juga tidak dapat dikesan oleh skuad pengesan frekuansi radio kerana pesawat mereka tidak membawa sebarang alat komunikasi radio. Jadi mereka pada dasarnya adalah seperti hantu.

Pada awalnya, penggunaan tentera wanita bukanlah pilihan utama kerana wanita adalah dilarang daripada menyertai pertempuran terus. Namun, tekanan daripada musuh membuatkan pemimpin Soviet untuk memikirkan semula dasar itu.

Pada Jun 1941, Adolf Hitler telah melancarkan Operasi Barbarossa iaitu pencerobohan besar-besaran terhadap Kesatuan Soviet. Pada musim luruh tahun itu, pihak Jerman telah memberi tekanan pada Moscow dengan Leningrad sudahpun ditawan dan tentera Komunis kelihatan sedang bergelut. Pihak Soviet semangnya terdesak.

Disebabkan itu, misi pertama Rejimen Pengebom Malam 588 telah dilancarkan pada 28 Jun 1942 dan berjaya mencapai matlamatnya untuk memusnahkan ibu pejabat pasukan Nazi yang masuk menyerang.

Skuadron 588 ini diasaskan oleh Marina Raskova yang juga dikenali sebagai "Amelia Earhart Soviet". Dia bukan sahaja terkenal sebagai juruterbang wanita pertama Angkatan Tentera Udara Soviet malah dia juga mempunyai rekod hebat penerbangan jarak jauh. Raskova telah menerima banyak surat daripada wanita di seluruh Kesatuan Soviet yang ingin menyertainya dalam usaha membantu Perang Dunia Kedua.

Walaupun wanita sebelum ini dibenarkan menggalas tugas sebagai pembantu ketika perang, namun kini ramai yang ingin untuk menjadi penembak dan juruterbang dengan pesawat sendiri. Ramai di antara wanita ini yang telah kehilangan sanak saudara dan orang yang disayangi dan melihat kampung halaman mereka dimusnahkan.

Raskova telah memfailkan petisyen kepada diktator Soviet iaitu Joseph Stalin untuk memberinya kebenaran membentuk satu squadron tempur yang terdiri dari wanita sahaja.

Pada 8 Oktober 1941, Stalin telah memberi arahan untuk melancarkan tiga unit tentera udara yang dibarisi oleh wanita. Para wanita itu bukan sahaja menjatuhkan bom malah juga berbalas tembakan dengan pihak musuh, menjadikan pertempuran rasmi yang pertama Kesatuan Soviet melibatkan wanita.

Selepas itu Raskova mula membentuk pasukannya sendiri. Daripada 2,000 permohonan yang diterimanya, beliau telah memilih sekitar 400 orang wanita untuk setiap unit daripada tiga unit itu. Kebanyakan pemohon adalah pelajar dan berumur dari 17 hingga 26 tahun.

Mereka yang terpilih akan berpindah ke Engels, iaitu sebuah pekan kecil di utara Stalingrad untuk memulakan latihan di Sekolah Penerbangan Engels. Mereka menjalani latihan yang sangat padat selama beberapa bulan untuk menguasai apa yang biasanya diajarkan selama beberapa tahun. Setiap pelatih diajar untuk menjadi juruterbang, pemandu arah, penyelenggara dan juga sebagai anak kapal.

Di sebalik menjalani pembelajaran yang sukar, para wanita ini juga menghadapi keraguan daripada tentera lelaki yang mendakwa mereka tidak membantu dalam pertempuran. Namun, Raskova telah melakukan yang terbaik bagi mempersiapkan pasukannya untuk menghadapi sikap seperti ini.

Akan tetapi, pasukan wanita Raskova tetap menghadapi kesukaran lain seperti gangguan seksual, keadaan malam yang dingin dan juga keadaan latihan yang memenatkan. Mereka bahkan ditawarkan kelengkapan yang tidak sepadan seperti pakaian seragam dan kasut tentera bersaiz besar sehingga terpaksa menggunakan cebisan kain cadar untuk diletakkan dalam kasut bagi menjadikan ia muat.

Tidak cukup dengan itu, pasukan wanita ini terus didiskriminasi oleh pihak tentera dengan membekalkan kepada mereka pesawat biplane yang usang iaitu Polikarpov Po-2 keluaran tahun 1920-an yang biasanya digunakan tentera untuk latihan.

Pesawat ringan dengan dua tempat duduk terbuka ini sebenarnya tidak sesuai untuk tujuan pertempuran. Pesawat yang diperbuat daripada papan lapis dan kain kanvas itu kelihatan seakan sebuah keranda yang mempunyai sayap kerana tiada sebarang unsur-unsur perlindungan.

Sekiranya pesawat ini diterbangkan pada waktu malam, juruterbang akan mengalami angin yang sangat dingin ditambahkan pula dengan keadaan musim sejuk Kesatuan Soviet yang ekstrem. Ini boleh membuatkan mereka menjadi beku dan terkena radang angin sejuk.

Disebabkan kapasati pesawat dan dana yang terhad, para juruterbang wanita ini tidak mempunyai kemudahan seperti tentera lelaki yang lain rasai. Untuk mengurangkan berat yang dibawa pesawat kecil ini, mereka terpaksa mengabaikan payung terjun, radar, senjata dan juga radio. Hanya alatan asas seperti pengukur, jam randik, lampu suluh, pensel, peta dan kompas sahaja yang mampu dibawa.

Namun, terdapat juga beberapa kelebihan dan kekurangan pesawat usang yang digunakan pasukan Night Witches ini. Kelajuan maksimum mereka adalah lebih perlahan daripada kelajuan pegun pesawat Nazi, ini bermakna pesawat kayu ini lebih mudah untuk mengelak daripada dijadikan sasaran oleh musuh.

Kelemahannya pula, ketika dihujani peluru musuh, juruterbang harus tunduk dan menjunamkan pesawat mereka ke bawah untuk mengelak kerana sekiranya terkena satu peluru yang mengandungi percikan api, pesawat kayu mereka mudah untuk terbakar.

Pesawat Polikarpov hanya boleh membawa dua biji bom sahaja pada satu-satu masa, satu di bawah setiap sayap. Untuk melakukan serangan berat terhadap barisan hadapan tentera Jerman, rejimen Night Witches akan menghantar 40 pesawat dengan dua anak kapal setiap unit pada waktu malam.

Setiap pesawat akan melakukan lapan sehingga 18 misi pengeboman dan akan berpatah balik setiap kali ingin mengisi muatan. Berat bom yang dibawa itu memaksa pasukan ini untuk terbang pada altitud yang rendah dan menjadikan mereka sasaran mudah maka ianya hanya sesuai dilakukan pada waktu malam sahaja.

Setiap pesawat pengebom ini mempunyai juruterbang di tempat duduk hadapan manakala pemandu arah pula duduk di belakang. Mereka biasanya akan terbang secara berkumpulan, di mana pesawat pertama akan menjadi umpan untuk menarik perhatian lampu sorot Jerman yang akan berfungsi sebagai sumber pencahayaan penting bagi pesawat di bahagian belakang.

Pesawat yang menjadi umpan kemudian akan menjatuhkan suar bagi menandakan sasaran yang akan diserang. Kemudian, pesawat terakhir akan menutup seketika enjinnya dan meluncur secara senyap dalam gelap malam yang dinamakan "Mod Siluman" dan akan menghasilkan bunyi pasukan Night Witches yang terkenal itu sebelum melepaskan bom yang dibawa.

Terdapat 12 rukun yang diikuti oleh pasukan Night Witches ini. Yang pertama adalah "berbanggalah kerana kamu seorang wanita". Di sebalik kerja membunuh tentera Jerman, pada masa terluang mereka seperti wanita biasa yang kadangkala menjahit, menampal dan menghisi pesawat mereka bahkan menari bersama-sama. Mereka juga didapati menggunakan pensel yang sama untuk menulis arah pada peta untuk dijadikan celak ketika bersolek.

Penerbangan terakhir yang dilakukan pasukan Night Witches adalah pada 4 Mei 1945 dalam jarak 60 km dari Berlin. Tiga hari kemudian, Jerman secara rasminya telah menyerah kalah.

Secara keseluruhannya pasukan wirawati ini telah melakukan lebih daripada 30,000 misi atau lebih kurang 800 misi untuk setiap juruterbang. Night Witches telah kehilangan seramai 30 orang juruterbang dan 24 daripadanya telah dianugerahkan gelaran Wira kepada Kesatuan Soviet.

Marina Raskova yang dianggap sebagai ibu kepada pasukan Night Witches itu telah meninggal dunia pada 4 Januari 1943 apabila dia sendiri telah turun di barisan hadapan namun terkorban. Dia telah diberikan pengebumian secara terhormat yang pertama bagi Perang Dunia Kedua dan abu mayatnya disimpan di Kremlin.

Walaupun unit Night Witches ini menjadi pasukan yang paling cantik dihiasi dalam Tentera Udara Kesatuan Soviet, namun ianya telah dibubarkan enam bulan selepas tamatnya Perang Dunia Kedua. Semasa perarakan besar-besaran menyambut kemenangan diadakan di Moscow, pasukan mereka tidak termasuk bersama ianya sudah diputuskan bahawa pesawat yang mereka gunakan adalah terlalu perlahan.


5 Kesan Buruk Pentadbiran Narendra Modi Pada Masyarakat Islam di India

Pertukaran tampuk kerajaan di sesetengah negara akan memberikan kesan yang sangat besar pada masyarakatnya. Perubahan demi perubahan yang berlaku, sama ada memang dirancang atau tidak dirancang terjadi, pasti akan memberikan sedikit sebanyak impak kepada sistem sosial masyarakat khasnya.

Perdana Menteri India, Narendra Modi adalah seorang yang dipandang tinggi masyarakat India. Ketokohan beliau dalam memimpin, selain daripada keupayaan menjadi seorang orator yang handal - berjaya membuatkan majoriti rakyat India terpukau, memberikan majoriti besar pada parti yang diwakili beliau iaitu parti BJP.

Walau demikian, Modi kerap dikritik membawa agenda politik peribadi serta berpegang kepada ideologi nasionalis berlatar belakangkan agama Hindu. Masyarakat Islam di India yang mewakili kaum minoriti terbesar sejak lagi mula sudah menyuarakan kebimbangan terhadap nasib mereka, seandainya Modi naik menjadi Perdana Menteri.

Adakah kebimbangan mereka berasas? Mari kita lihat lima perubahan yang telah berlaku ke atas masyarakat Muslim India selepas hampir 5 tahun berada di bawah pemerintahan Nahendra Modi.

Dalam satu kunjungan kerajaan India ke Tel Aviv, Israel pada Julai 2017, rombongan Narendra Modi disambut oleh Perdana Menteri Israel, Benjamin Netanyahu dan Presiden kepada Komuniti Muslim Ahmadiya di Israel. Dalam pertemuan singkat itu, komuniti Ahmadiya Israel mengucapkan terima kasih kepada kerajaan India kerana mula secara terbuka mengiktiraf kedudukan ajaran tersebut sebagai sebahagian daripada Islam.

Berbeza dengan negara jiran seperti Pakistan dan Malaysia yang tidak mengiktiraf gerakan tersebut, India dan Israel secara rasmi menamakan ajaran Qardiani ini sebagai salah satu cabang Islam. Tindakan kerajaan India pimpinannya mengiktiraf gerakan ini mendapat tentangan masyarakat Islam di India namun tidak banyak yang dapat mereka lakukan.

Pada September 2018, kerajaan India meluluskan perintah eksekutif bagi mengharamkan golongan suami Muslim daripada menceraikan isteri mereka terus talak tiga. Pada awalnya semasa draf undang-undang ini dimulakan, banyak pihak mengkritik langkah ini kerana dirasakan hanya satu cara untuk kerajaan India di bawah Narendra Modi memperolehi sokongan golongan wanita khasnya wanita Muslim.

Pengkritik turut merasakan tindakan ini sengaja diambil sebagai salah satu cara baru memberi tekanan pada masyarakat Muslim India, kerana kerajaan India dilihat terlalu terburu-buru memperkenalkan larangan ini,. Cadangan untuk memperkenalkan hukuman kepada golongan suami yang dengan sengaja meninggalkan isteri tidak dihiraukan.

Bagi penyokong keputusan ini pula, perkara ini dilihat sebagai satu langkah melindungi wanita daripada terus menjadi janda dengan segera, tanpa ada pilihan lain. Pesalah boleh dipenjarakan sehingga tiga tahun dan didenda tanpa peluang ikat jamin. (rujukan)

Golongan radikal Hindu di India semakin berani mengambil tindakan yang lebih ekstrim dalam menyuarakan pendapat mereka. Salah satu golongan yang paling terkesan akibat kebangkitan golongan pelampau Hindu ini adalah penternak-penternak lembu beragama Islam di India.

Walaupun sudah terlalu banyak kes-kes sabotaj serta penganiayaan terhadap individu Muslim yang didapati menternak, menyembelih dan memakan daging lembu berlaku, kerajaan India dilihat tidak bertindak untuk melindungi fenomena buruk yang dilabelkan sebagai 'cow vigilante' ini di negara mereka.

Banyak pihak mengkritik langkah berdiam diri kerajaan sebagai satu bentuk persetujuan terhadap langkah kekerasan yang dilakukan, dengan kritikan paling pedas menyifatkan kerajaan India lebih menyayangi nyawa seekor lembu berbanding nyawa seorang Muslim. (rujukan)

Pada bulan Januari 2018, Menteri Hal Ehwal Masyarakat Minoriti mereka, Abbas Naqvi mengumumkan kerajaan India akan memansuhkan subsidi jemaah haji secara berperingkat yang selama ini diberikan. Hujahnya, tindakan ini akan membantu meningkatkan daya saing kelompok minoriti India agar tidak terlalu bergantung dengan kerajaan.

Wang yang berjaya dijimatkan itu menurut kerajaan India, akan digunakan bagi tujuan mempertingkatkan lagi usaha kebajikan di kalangan ahli masyarakat, khasnya golongan kurang berkemampuan. Kerajaan India juga mula membenarkan wanita-wanita Muslim India untuk menunaikan ibadah haji tanpa perlu ditemani seorang lelaki mahram beliau seperti syarat lama, asalkan dia ditemani sekurang-kurangnya 3 wanita lain dalam kumpulan empat orang.

Alasan penarikan subsidi ini dikatakan berpunca daripada keputusan Mahkamah Tinggi India pada 2012 (sebelum Modi memegang kuasa), yang memutuskan subsidi itu bersifat tidak adil pada penganut agama lain. Bagaimanapun pengkritik mempersoalkan mengapa tiada pemotongan peruntukan subsidi pada aktiviti-aktiviti penganut agama lain dilakukan. Agama Hindu terus menjadi penerima terbesar peruntukan setiap tahun.

Kami sudah melaporkan tentang kes rogol dan bunuh seorang kanak-kanak Muslim yang dilakukan oleh ekstrimis Hindu. Kami akui semasa menyelidik dan menulis artikel tersebut, perasaan penulis sangat tidak tenteram. Walaupun begitu, apa yang berlaku selepas kejadian itu jelas menunjukkan wujud satu fenomena yang boleh menjadi masalah besar pada keharmonian India, sekiranya dibiarkan begitu saja.

Kumpulan persatuan peguam yang rata-ratanya beragama Hindu cuba untuk menghalang siasatan kes tersebut daripada dilakukan. Hujah mereka siasatan yang dijalankan cuba memainkan sentimen 'anti Hindu', bertujuan untuk memburukkan imej masyarakat Hindu di India. Apa yang lebih membimbangkan, barisan peguam ini bertindak menuduh komuniti Muslim keluarga kanak-kanak tersebut sebagai dalang perbuatan jahat itu, bagi memburukkan imej penganut Hindu.

Kes-kes penentangan berkait agama seperti ini bukannya berlaku sekali dua, malahan dapat dilihat wujud pola yang konsisten usaha kerajaan India cuba melindungi masyarakat Hindu India daripada dakwaan, dengan meletakkan masyarakat minoriti Muslim di sana sebagai mangsa.

Dalam satu kes insiden lain melibatkan ahli politik, mahkamah tinggi India telahpun membebaskan seorang pemimpin senior parti BJP yang dijatuhkan hukuman penjara 28 tahun pada 2012, ekoran penglibatan beliau dalam insiden rusuhan agama antara penganut Hindu dan Islam di Gujarat tahun 2002. Ketika itu, Narendra Modi adalah Ketua Menteri Gujarat dan beliau dituduh sebagai dalang utama insiden tersebut. Namun, selepas Narendra Modi memegang tampuk pemerintahan, mahkamah telah menyemak semula keputusan yang telah dibuat dan mendapati wujud sebab untuk ahli politik tersebut dibebaskan daripada tuduhan pada April 2018.

Begitulah hebatnya pengaruh Narendra Modi pada negara India dan masyarakat Muslim di sana. (rujukan)


5 Watak LGBT Dalam Permainan Video Popular

Watak-watak bersifat LGBT semakin lama semakin mendapat tempat dalam industri permainan video. Walaupun fenomena ini kelihatan masih baru bermula beberapa tahun kebelakangan ini, realitinya penggunaan watak-watak LGBT dalam permainan video sudah dimulakan sangat lama, cuma kita tidak menyedarinya.

Sedarkah anda kewujudan watak-watak transgender dalam permainan video kegemaran anda? Sukar sekali untuk menyedari perkara ini benar-benar berlaku, apatah lagi apabila pereka watak popular ini menyembunyikan perkara tersebut.

Berikut adalah lima watak permainan video popular yang membawa perwatakan berbeza dengan jantina asal watak imaginasi ciptaan pembikinnya.

Pertama kali diperkenalkan pada tahun 2007 melalui siri Tekken 6, watak Leo sejak mula menimbulkan tanda tanya di kalangan permainan video tersebut. Ini kerana pada luarannya dia kelihatan seperti seorang lelaki, tetapi gaya pertarungannya kelihatan agak 'gemalai' berbanding biasa.

Hanya selepas empat tahun watak itu diperkenalkan, dalam salah satu adegan akhir yang dimainkan - barulah pemain mengetahui watak Leo yang menjadi ikutan ramai sebenarnya adalah seorang perempuan yang bernama Eleonore Kliesen. Tidak dapat dipastikan sama ada beliau adalah seorang lesbian atau hanya perempuan yang gemar berpakaian lelaki.

Dalam salah satu pembinaan latar belakang watak paling gila pernah dilakukan pembina permainan video Jepun, watak Bridget dalam siri Guilty Gear mungkin antara yang paling gila latar belakangnya. Dilahirkan sebagai seorang bayi lelaki bersama kembarnya, Bridget dibesarkan oleh sepasang suami isteri yang memilih untuk membesarkan dia sebagai seorang perempuan bagi melindungi anak mereka daripada dibunuh.

Bagi mana-mana peminat siri Guilty Gear pasti tidak menyedari kisah ini, kerana Bridget digambarkan sebagai seorang gadis yang sangat sopan, berpakaian seperti seorang biarawati lengkap dengan salib sebagai hiasan selendangnya dan agak gemar beraksi seksi - untuk seorang remaja lelaki.

Peminat siri The Last of Us yang pertama pasti mengalirkan air mata selepas melalui pengalaman pertama Ellie dan Joel, ayah angkatnya meredah serangan zombi dan kumpulan penjahat dalam memastikan mereka terus hidup. Sekiranya anda belum pernah menonton video permainan ini, silakan. Jalan ceritanya jauh lebih hidup mirip dengan filem-filem yang berkualiti.

Bagaimanapun, keputusan untuk secara terang-terangan menjadikan watak Ellie yang kini sudah dewasa sebagai seorang wanita lesbian, mendapat reaksi berbeza peminat permainan video.

Ada yang mengkritik, ada yang memuji langkah berani ini. Ada juga yang mengatakan pengaruh siri The Last of Us pada industri permainan video bakal membuka lebih banyak penceritaan daripada perspektif sisi pandang LGBT, dalam merealisasikan impian aktivis LGBT membenarkan tabiat songsang mereka. Sama-samalah kita tunggu apa impaknya kelak pada peminat permainan video tahun 2019 nanti.

Watak super seksi ini menjadi kegilaan ramai remaja lelaki satu masa dulu. Walaupun hanya merupakan watak sampingan dalam penampilan pertamanya, Poison mengejutkan ramai peminat kerana pakaiannya yang tidak berupa pakaian. Ini menyebabkan watak ini mendapat kritikan daripada golongan ibu bapa namun digemari remaja-remaja lelaki yang mengalami ketidak seimbangan hormon.

Walau demikian, desas-desus mengatakan watak tersebut asalnya direka sebagai seorang lelaki tidak pernah hilang. Hanya pada tahun 2012, selepas dijadikan objek nafsu ramai remaja - pihak pengeluar Capcom mengesahkan watak itu adalah seorang lelaki.

Namun kisah ini belum habis. Oleh kerana disebabkan wujudnya perbezaan penerimaan budaya di antara peminat Jepun dan Amerika Syarikat, pihak Capcom terpaksa menjelaskan watak Poison adalah seorang lelaki yang sudah menjalani pembedahan membuang alat kelamin, hanya dalam versi Amerika Syarikat. Sementara itu di Jepun, watak tersebut adalah watak seorang lelaki menyerupai wanita seksi yang belum melakukan pembedahan. Mengarut!

Salah satu watak paling popular di dunia ketika ini berikutan fenomena yang dicetuskan oleh permainan video hangat berjudul 'Overwatch,' watak Lena Oxton atau nama kodnya 'Tracer' hanya disahkan sebagai seorang lesbian, selepas salah satu komik bertemakan Overwatch menampilkan adegan Tracer dan pasangannya, Emily berciuman semasa sambutan Krismas.

Menurut jurucakap syarikat Blizzard, pengeluar permainan video 'Overwatch' - watak Tracer diberikan penghormatan untuk menjadi watak LGBT pertama secara rasmi bagi meraikan masyarakat zaman sekarang yang semakin berbilang jenis. Blizzard menjamin mereka akan terus menampilkan lebih banyak watak yang membawa banyak variasi jantina, agar konsep yang mereka perkenalkan lebih seiring dengan permintaan peminat permainan video generasi baru.

Apa yang penting, sekiranya generasi muda terdedah kepada watak-watak ini kelak dan merasa keliru - pastikan anda tahu bagaimana hendak menjelaskan kepada mereka kenapa kekeliruan ini boleh berlaku dan usahakanlah, agar mereka terus berada di jalan yang lurus; tidak menyimpang-nyimpang hanya disebabkan pengaruh permainan video.


Menurut Sains, Media Sosial Menghalang Kebolehan Anda Berfikir dengan Bijak

Penggunaan media sosial secara berlebih-lebihan dan menurut nafsu adalah tidak bagus untuk kehidupan.

Rakan-rakan anda mungkin secara tidak sengaja telah membuatkan anda rasa terpinggir di media sosial dan situasi ini mungkin menyebabkan anda hilang keupayaan untuk berfikir dengan bijak. Itulah keputusan kajian yang dijalankan ke atas 194 responden oleh Universiti New York di Buffalo yang diterbitkan dalam jurnal Social Science Computer Review.

Sesungguhnya, penyelidikan yang mengkaji Facebook dan pelbagai platform media sosial lain itu mendapati banyak hantaran di media sosial membuatkan seseorang mudah terasa seperti disisihkan - walaupun tanpa sebarang niat oleh individu yang memuat naik status tersebut.

Menurut Jessica Covert iaitu penyelidik utama yang terlibat dalam kajian tersebut, perasaan penyisihan sosial ini boleh membangkitkan pelbagai kesan fizikal dan psikologi seperti pemikiran kognitif yang berkurangan.

Walaupun kajian itu menyatakan bahawa penyisihan sosial ini kebiasaannya terjadi secara tidak disengajakan, perkara mudah seperti "tidak tahu di mana rakan berada pada sesuatu masa" boleh ditafsirkan dalam cara yang menyebabkan diri terasa dipinggirkan.

Prof. Madya Michael Stefanone dari Universiti New York memberitahu yang manusia menggunakan teknologi ini hampir setiap masa, setiap hari. Rakan-rakan media sosial pula menghantar status kemas kini (sebagaimana dikehendaki oleh aplikasi tersebut) untuk memaklumkan aktiviti terbaru mereka. Akan tetapi, akhirnya hubungan maya ini mewujudkan kesan negatif terhadap kesihatan masyarakat.

Penyisihan sosial mungkin nampak remeh bagi sesetengah orang. Namun begitu, ia adalah salah satu ancaman sekatan paling kuat yang boleh digunakan ke atas orang lain dan mampu menyebabkan kerosakan psikologi yang mempunyai kesan berpanjangan.

Apabila minda mengalami situasi sebegini, fungsi penswakawalaturan otak akan mengambil alih dan menterjemahkan kepada pelbagai perasaan. Akan tetapi, proses ini menggunakan banyak sumber daya mental yang seterusnya boleh menghalang pemikiran cerdas.

Keadaan mudah tersinggung ini tidak hanya tertakluk kepada 'penagih' media sosial. Pengguna biasa yang menggunakan platform ini secara berkala juga boleh terdedah kepada perencatan fikiran cerdas untuk jangka pendek.

Menurut MIT Technology Review, di Amerika Syarikat, purata masa seseorang menghabiskan masa dalam talian adalah sebanyak 24 jam seminggu manakala di Malaysia pula, pengguna menghabiskan masa purata sehingga 15.8 jam seminggu.

Daripada laporan statistik SKMM, pengguna Internet di Malaysia menghabiskan sehingga empat jam sehari dengan media sosial sahaja.

Perencatan buah fikiran ini hanyalah salah satu kesan negatif yang berpunca daripada media sosial. Menurut kajian lain oleh Penn State University pada tahun 2015, selain membantutkan produktiviti, media sosial juga boleh meningkatkan kebarangkalian seseorang untuk dibuli. Satu kajian lagi yang diterbitkan dalam jurnal Computers and Human Behavior mendapati ia meningkatkan risiko untuk mengalami masalah kemurungan dan keresahan.

Seorang ahli terapi bertauliah, Gemma Quick pernah memberitahu bahawa kebanyakan aplikasi media sosial menjadi gambaran kehidupan manusia yang 'disusun' dan 'direka'. Ia tidak mencerminkan pengalaman sebenar seseorang individu secara sepenuhnya. Apabila seseorang melihat dan mula membanding-bandingkan kehidupan sendiri dengan apa yang dilihat di media sosial, walaupun segala yang dipaparkan adalah gambaran kehidupan yang palsu, ia tetap boleh mencetuskan rasa murung dan gelisah dalam diri.

Tambahan lagi, media sosial boleh merosotkan kesihatan mental seseorang sehingga banyak pusat pemulihan dibangunkan semata-mata bertujuan untuk memulihkan pesakit yang menghadapi masalah ketagihan media sosial, terutamanya golongan remaja. Tinjauan yang dijalankan oleh Pew Research pula mendedahkan hampir suku remaja berusia antara 13 hingga 17 tahun mengatakan media sosial memberikan kesan negatif kepada mereka disebabkan kes buli, memberi pengaruh buruk kepada perhubungan, mencipta tanggapan yang tidak realistik dan juga pengaruh rakan sebaya.

Menurut Gemma Quick lagi, kebanyakan kes berulang yang diuruskannya adalah daripada kalangan pasangan yang tidak dapat meneruskan kehidupan dan melupakan hubungan lalu kerana mereka masih dihubungkan melalui media sosial.

Mungkin media sosial bukanlah masalah sebenar. Punca masalah ini sebenarnya datang daripada manusia sendiri yang membiarkan diri dikawal teknologi.

Perlu diingatkan, kita mempunyai pilihan untuk mengawal apa yang kita lihat di media sosial. Sesekali, cuba ambil peduli dan perhatikan sama ada suapan berita yang anda skrol setiap hari membantu kehidupan atau lebih memudaratkan kesihatan mental anda.


5 Negara Asia Tenggara Paling Berisiko Tinggi Terkena Bencana Alam

Tahukah anda, kajian pakar geologi pada tahun 2017 meramalkan akiviti gempa bumi pada tahun 2018 dianggarkan mampu mengalami peningkatan dua kali ganda berbanding insiden yang telah berlaku pada 2017?

Secara statistik, semenjak tahun 1980, kejadian-kejadian bencana alam yang berlaku di seluruh dunia mengalami kenaikan yang konsisten tahun demi tahun dengan tiga kategori bencana alam terbesar, iaitu gempa bumi, banjir besar serta ribut semakin kerap melanda kawasan-kawasan terjejas.

Kajian juga sudah membuktikan, di antara semua benua yang berada di muka bumi ini, kawasan Asia adalah benua yang mempunyai risiko bencana alam paling tinggi. Sekiranya kita fokuskan pengiraan risiko ini hanya kepada negara-negara di Asia Tenggara, negara manakah yang mempunyai risiko menghadapi bencana alam terbesar antara semua?

Dengan mengambil kira 5 kategori sebagai perbandingan iaitu lokasi, tahap kesediaan, risiko, tahap pendedahan dan kapasiti untuk melalui bencana oleh kajian World Risk Index, Indonesia berada pada kedudukan ke lima dalam senarai negara paling berisiko terkena bencana alam.

Indonesia diberikan penarafan risiko 10.24% oleh penyelidik. Berikutan kedudukannya yang terletak betul-betul di atas lingkaran api Asia Pasifik, Indonesia berdepan dengan letusan gunung berapi dan gempa bumi secara kerap, yang membawa sama risiko berlakunya tsunami.

Secara purata, 430 orang rakyat Vietnam meninggal dunia setiap tahun disebabkan bencana alam. Selain banjir besar, Vietnam juga berdepan ancaman taufan dan gempa bumi, namun tidaklah sekerap apa yang dilalui Indonesia. Vietnam diletakkan mempunyai risiko setinggi 12.53% untuk menghadapi bencana alam.

Negara yang mempunyai kemampuan ekonomi kecil seperti Kemboja berdepan risiko yang sangat besar dalam menghadapi kesan bencana alam, pada negara mereka. Usaha untuk membangunkan semula kawasan terjejas akan mengambil masa lebih masa, disebabkan faktor kewangan dan juga kekurangan pembangunan infrastruktur yang lebih baik.

Kemboja berdepan dengan beberapa bentuk bencana alam berbeza, mengikut musimnya. Musim kemarau, banjir dan ribut kerap melanda negara tersebut. Musim hujan panjang akan menyebabkan banjir besar berlaku disebabkan kenaikan paras air di Sungai Mekong.

Apa yang menyedihkan, 90 peratus daripada mangsa bencana alam kebiasaannya tergolong dalam golongan pendapatan rendah. Populasi Kemboja yang berpendapatan rendah berada disekitar paras 79%. Dengan hampir 1/3 sumber ekonomi Kemboja datang daripada sumber pertanian, bencana yang berlaku pasti akan melambatkan lagi pembangunan negara tersebut. Dari segi risiko, Kemboja diletak mempunyai peratusan risiko 16.58%.

Negara kecil ini berkongsi kedudukan yang serupa dengan Malaysia dan Indonesia, namun diletakkan dalam kategori risiko lebih tinggi disebabkan kedudukannya serta kelemahan daripada segi beradaptasi sekiranya berlaku perubahan pada bentuk muka bumi, disebabkan bencana alam yang melanda.

Tanah Brunei sendiri bebas daripada bencana alam seperti gempa bumi, gunung berapi dan taufan, namun Brunei kerap dilandai hujan lebat, banjir dan tanah runtuh. Walaupun ketika ini kejadian-kejadian buruk bencana alam melibatkan Brunei amat jarang sekali dilaporkan, penyelidik berpendapat sekiranya Brunei ditimpa bencana besar yang melumpuhkan sistem negara mereka - sukar untuk Brunei kembali seperti keadaan asal semula. Brunei diletakkan pada kadar risiko 17.00%.

Setiap tahun, sebanyak 20 kejadian taufan akan melanda negara berkepulauan ini, dengan tempoh Jun hingga November mencatatkan waktu kejadian itu berlaku. Filipina juga terletak dalam kawasan lingkaran gunung berapi, dengan lebih 30 kali gegaran dirasakan berlaku dalam tempoh setahun.

Berdepan dengan ancaman taufan seperti yang berlaku pada bulan September tahun 2018 melalui taufan Mangkhut, penduduk Filipina turut sama berhati-hati dengan sebarang aktiviti gunung berapi yang aktif. Sebanyak 25 gunung berapi aktif direkodkan di Filipina dengan letupan terbaru berlaku di Gunung Mayon, pada tahun 2013. Gunung Mayon adalah gunung berapi paling aktif yang terletak di negara tersebut.

Negara Filipina diletakkan kadar risiko paling tinggi di antara semua negara Asia Tenggara dengan 26.7%. Di antara semua negara di seluruh dunia, negara Vanuatu diletakkan sebagai negara paling berisiko tinggi mengalami bencana alam dengan 36.28%.

Di mana pula negara kita? Negara kita diletakkan dalam kategori berisiko, bukan berisiko tinggi dengan kadar risiko diramal berada pada tahap 6.39%.


10 Haiwan "Rare" Dengan Teknik Penyamaran Yang Jarang Dilihat

Setiap kali menerima isyarat ancaman, haiwan dengan pantas dapat menyesuaikan diri dengan persekitaran untuk mengelakkan daripada bahaya. Namun dalam 50 juta spesies di dunia, tidak banyak haiwan yang mempunyai kebolehan unik 'bergabung' dengan alam sekitar. Salah satu contoh menakjubkan adalah Sotong Kurita Mimik Indonesia yang dapat menghasilkan kepelbagaian yang meluas bukan sahaja dari segi warna tetapi juga dari segi struktur fizikal.

Kali ini kami kongsikan 10 teknik penyamaran haiwan yang sangat mengagumkan dan ada antaranya jauh lebih hebat daripada apa yang kita bayangkan:

Knobbly crab spider dianggap sebagai spesies yang agak pemalu dan kebanyakannya ditemui di Queensland, Australia. Seperti namanya, labah-labah ini mempunyai kulit yang tidak sekata dan berbonjol-bonjol. Ia biasanya berselindung di bawah kulit pokok dan kayu untuk menyerang mangsa.

Kebiasaannya labah-labah ini agak mustahil untuk dilihat dengan mata kasar kerana berwarna kecoklatan dan ditambah pula dengan saiznya yang hanya berukuran antara 8mm hingga 10mm. Ia bergerak dengan sangat perlahan. Semasa berehat di atas daun, ia akan melipat bahagian hujung daun untuk menyembunyikan diri daripada pemangsa.

Dari zaman sekolah, anda mungkin sudahpun mengetahui yang haiwan ini mampu menyamar dengan baik. Walaupun sesumpah mudah dilihat, ia sebenarnya agak berbeza dan boleh mencipta keajaiban sewaktu bertukar wajah.

Kulit kameleon mengandungi kristal dan pigmen yang membantu menukar warna kulit mengikut persekitaran. Transformasi warna ini dapat dilihat dengan jelas apabila mereka bersentuhan dengan objek berlainan.

Kristal pada kameleon boleh berfungsi sebagai penyerap cahaya yang membantu mereka mengubah warna mengikut keadaan.

Ulat bulu yang berasal dari India dan Asia Tenggara ini dianggap sebagai serangga yang boleh melakukan penjelmaan bentuk yang terhebat dalam dunia. Semasa masih dalam peringkat larva, amat sukar untuk mengetahui kehadirannya kerana teknik penyamaran yang sangat ekstrem.

Tubuh ulat ini dijadikan sedemikian rupa sehingga benar-benar menyerupai urat daun. Ia berwarna hijau pada peringkat larva dan amat mudah bersembunyi di atas daun pokok mangga dan sebagainya. Apabila matang, ia akan menjadi rama-rama cantik berwarna coklat atau hijau.

Kuda laut Pigmi yang bersaiz sekitar 2cm ini adalah pakar penyamaran yang sangat hebat. Spesies ini hanya mula dijumpai sejak tahun 1969 disebabkan keupayaannya menggabungkan diri dengan persekitaran. Sehingga kini, terdapat hanya enam lokasi di mana kuda laut ini boleh dijumpai iaitu di perairan tropika Asia Tenggara.

Ia gemar berselindung di antara terumbu karang dan menyamar dengan menghasilkan benjolan pada badan. Kapsul-kapsul berbentuk tiub pada kulit dan tubuh kuda laut ini benar-benar menyerupai batu karang sehingga ia sukar dilihat, disebabkan itulah penemuannya oleh ahli biologi terjadi agak lewat.

Rama-rama ini sentiasa kelihatan mengagumkan dengan sayap penyamaran yang hebat. Ia sering ditemui di kawasan tropika sekitar Asia, terutama sekali di India dan Jepun. Bahagian lapisan luar sayapnya menyerupai daun yang kering.

Setiap perincian daun yang melayu ada pada sayap rama-rama ini, termasuklah bahagian tepi yang melengkung, lipatan dan urat daun. Malah, ia juga mempunyai 'lubang minit' yang serupa dengan daun layu. Penyamarannya adalah bermusim, bergantung kepada keadaan persekitaran yang kering atau basah.

Ketam yang juga dikenali sebagai Ketam Penghias ini akan mengambil apa sahaja objek semula jadi yang berada berhampiran seperti tumbuhan dan batu laut untuk bersembunyi daripada pemangsa. Jika anda cuba mencarinya, mungkin ia amat sukar dijumpai kerana cangkerangnya amat mirip dengan batu dan karang. Ketam ini juga amat pintar kerana mampu mengoyak bahan yang dijumpai dan menggosok badannya untuk bersatu dengan persekitaran.

Sotong ajaib ini mampu menyamar dan bergabung dengan batu karang, tumbuhan, rumpai laut dan tanah dengan mengubah warna kulitnya. Selain itu, ia juga berupaya menukar tekstur dan bentuk fizikal mengikut keadaan sekeliling. Apabila sotong berlawanan jantina berada berdekatan, ia boleh membezakan diri dengan menukar kepada warna yang khusus untuk menarik perhatian.

Satanic leaf-tailed gecko adalah 'kembar' sempurna kepada daun kering. Pada tahun 1880, ahli alamiah dari Belgium iaitu George Albert Boulenger mengatakan kewujudan haiwan ini adalah sebuah mitos namun ia akhirnya diiktiraf dan diberikan nama sekitar 1990-an oleh Bill Love dari Glades Herp. Inc.

Spesies cicak yang hanya boleh didapati di Madagascar ini kurang dikenali berbanding keluarga cicak yang lain. Berukuran antara 2.5 hingga 6 inci panjang, teknik penyamaran yang digunakan adalah agak luar biasa kerana anda tidak akan dapat membezakan cicak ini dengan dedaunan kering menggunakan mata kasar.

Burung Great potoo ialah burung yang paling hebat di kalangan spesies potoo. Burung yang bijak menyamar ini boleh ditemui di kawasan tropika Amerika. Ia menyamar dengan bersepadu dengan dahan pokok untuk memerangkap serangga dan burung lain serta berlindung daripada haiwan pemangsa. Apabila ingin menyamar, ia akan mendongak ke langit, memejamkan mata dan bertenggek dengan tegak tanpa bergerak walau seinci.

Disebabkan ia bersifat nokturnal, sememangnya amat sukar untuk mengenal pasti lokasinya dengan tepat apabila ia sedang bertenggek. Makanan utama burung Great Potoo adalah kelawar dan serangga yang akan diburu pada malam hari. Tidak seperti haiwan lain, burung ini akan menerkam mangsa dan membawanya kembali ke tempat sama ia bertenggek.

Sotong Kurita Mimik Indonesia mula ditemui pada tahun 1988 oleh sekumpulan saintis di Sulawesi. Dilaporkan tidak ada haiwan lain di atas muka bumi yang boleh menyamai kebolehan menyamar sotong hebat ini. Ia mampu menukar warna kulit dan tekstur badan untuk berasimilasi dengan persekitaran secara serta-merta.

Sotong kurita ini sebenarnya 'mengusik' pemangsa dan menghalau mereka dengan bijak dengan mengubah diri supaya tidak menyerupai dirinya sendiri. Jika kebanyakan haiwan lain hanya mampu mengubah warna kulit, sotong ini jauh lebih mengagumkan kerana berupaya mengubah bentuk badannya juga untuk menipu pemangsa.


10 Negara Paling Malas Bersenam Di Dunia

Agensi Pertubuhan Bangsa-Bangsa Bersatu yang berkaitan dengan kesihatan awam antarabangsa, Pertubuhan Kesihatan Sedunia (WHO) telah menerbitkan laporan dalam "The Lancet Global Health" pada 5 September yang menggariskan negara-negara yang paling rajin dan malas bersenam, di dunia.

Tinjauan terhadap 168 negara tersebut dibuat dengan mengukur tabiat bersenam terhadap peratusan bagi setiap populasi sesebuah negara.

Peratusan tersebut kemudiannya dibandingkan dengan sampel negara-negara lain yang terlibat dalam kajian ini.

WHO mentakrifkan bahasa definisi senaman yang mencukupi adalah senaman dengan sekurang-kurangnya 75 minit aktiviti intensif atau 150 minit aktiviti sederhana setiap minggu, atau kombinasi kedua-duanya.

WHO menganalisis statistik dan trend-trend merentas pelbagai latar belakang ekonomi yang berbeza, dan antara jantina.

Secara keseluruhannya, hanya terdapat 4 buah negara di dunia di mana lebih daripada 50% penduduk tidak melakukan senaman yang cukup.

Negara-negara tersebut adalah Kuwait, Iraq, Amerika Samoa dan Arab Saudi. Dengan itu, keempat-empat negara ini telah ditabalkan sebagai negara paling pemalas bersenam di dunia.

Dan di antara 4 negara paling malas bersenam ini, Kuwait mencatatkan peratusan tertinggi penduduk tanpa senaman yang cukup, iaitu 67% daripada orang dewasa mereka kurang bersenam.

Negara-negara lain yang berada di antara terbawah dalam senarai ini termasuklah Amerika Syarikat yang menduduki tempat ke-143 daripada 168 buah negara.

Seramai 40% penduduk A.S. tidak mendapat senaman yang mencukupi, merangkumi 130 juta rakyat AS. U.K. juga mengalami nasib yang sama, dengan hanya 35.9% populasi mereka bersenam dengan mencukupi.

Negara-negara lain yang tidak aktif termasuk Brazil, dengan 47 peratus, Filipina dengan 39.7 peratus, Singapura dengan 36.5 peratus, dan India dengan 34 peratus penduduk tidak mendapat cukup latihan.

Kedudukan Malaysia dalam senarai ini tidak diketahui, namun negara kita juga berada dalam lingkungan negara yang malas bersenam iaitu di antara 30 hingga 39.9% daripada jantina lelaki malas bersenam, manakala peratusan bagi populasi wanita Malaysia yang malas bersenam lebih tinggi iaitu di antara 40 hingga 49.99%.

Negara dengan populasi tertinggi mendapatkan senaman yang cukup, atau rajin bersenam adalah Uganda. Sebanyak 94.5% daripada populasi Uganda mendapatkan senaman yang cukup setiap minggu.

Dan walaupun sebagai negara dengan populasi tertinggi di dunia, namun China menunjukkan kadar aktiviti senaman yang tinggi, dengan 85.9% daripada populasi mereka mendapatkan senaman yang cukup.

Menurut hasil kajian, wanita lebih cenderung untuk kurang bersenam berbanding lelaki, dengan perbezaan sebanyak 8% di antara kedua-dua jantina ini.

Organisasi ini juga mencatatkan beberapa trend yang menarik merentasi latar belakang ekonomi yang berlainan.

Secara amnya, penduduk di negara miskin cenderung untuk lebih aktif sebanyak dua kali ganda berbanding penduduk di negara yang kaya dan maju.

(Jumlah lelaki yang tidak mendapat senaman yang cukup di seluruh dunia)

(Jumlah wanita yang tidak mendapat senaman yang cukup di seluruh dunia)

Laporan ini menjelaskan bahawa trend ini boleh dikaitkan dengan fakta bahawa mereka yang berpendapatan tinggi cenderung mempunyai "pekerjaan yang lebih pasif" dan akses yang lebih luas terhadap pengangkutan, mengakibatkan aktiviti fizikal yang lebih rendah.

Boleh dikatakan Malaysia juga tergolong dalam kalangan negara-negara dengan ciri-ciri di atas, menjadikan kita lebih malas untuk bersenam.


Aeolipile : Enjin Pertama Di Dunia Yang Berusia Lebih 2000 Tahun

Teknologi yang sudah dikenali zaman sekarang memang mengagumkan. Pengenalan teknologi-teknologi baru yang memudahkan hidup manusia berjaya merubah corak hidup kita semua dengan kadar penggunaan mesin, semakin lama semakin meningkat.

Idea untuk membina teknologi yang kini berada di dalam tangan kita sebenarnya mempunyai asas berusia beribu tahun lamanya. Ada banyak idea masyarakat zaman dahulu yang mendahului zaman mereka terbukti menjadi titik tolak kepada penambah baikan teknologi yang kita gunapakai sekarang.

Salah satu teknologi yang banyak digunakan orang ramai ketika ini adalah teknologi enjin. Walaupun penciptaan enjin dilihat berteraskan kajian serta penyelidikan manusia pada zaman moden, idea asalnya sebenarnya datang daripada seorang pencipta yang hidup pada abad pertama lagi.

Pada tahun ke 10, Heron Alexandrinus dilahirkan ke dunia di Alexandria, yang kini menjadi lokasi kepada negara Mesir. Berketurunan orang Greek, Heron membesar menjadi seorang yang berpengetahuan tinggi dalam bidang matematik dan kejuruteraan, serta dianggap antara pencipta yang banyak mencetuskan idea teknologi yang kita gunakan sehingga kini.

Semasa hayatnya, Heron menyara hidupnya dengan mengajar di Muzium Alexandria, memudahkan dia bertukar-tukar pendapat dengan pengkaji-pengkaji lain seperti saintis dan cendekiawan dalam memperkembangkan idea-idea baru.

Salah satu ciptaan Heron yang paling terkenal namun kurang diberikan perhatian berikutan kekeliruan dalam usaha catatan sejarahnya adalah aeolipile - sebuah turbin menggunakan stim yang mampu menghasilkan daya tujahan.

Aeolipile adalah enjin stim pertama yang dicipta di dunia, namun pada waktu tersebut Heron sendiri tidak mampu mengenalpasti untuk apa enjin tersebut dapat digunakan dalam bentuk yang lebih praktikal.

Aeolipile dinamakan sedemikian rupa sempena mengambil nama Dewa Aeolus, Tuhan orang Greek yang mengawal udara dan angin. Perkataan 'pile' pula berasal daripada perkataan 'pila' yang membawa makna 'bebola.'

Idea serupa pernah disebutkan oleh seorang lagi pereka berpengaruh bernama Vitruvius, setahun lebih awal berbanding ciptaan Heron dengan tulisan Vitruvius turut sama menggelarkan ideanya dengan nama serupa.

Bagaimanapun terdapat satu perbezaan besar di antara idea Vitruvius dengan Heron di mana Heron menggunakan bola yang sentiasa berputar untuk menghasilkan kuasa tolakan, sementara idea Vitruvius pula tidak menyentuh bagaimana kuasa itu dapat dihasilkan.

Yang lebih penting, Heron berjaya mencipta alat tersebut sehingga berfungsi. Rekod penciptaannya itu dicatatkan dalam buku beliau Pneumatica yang menggambarkan secara terperinci kaedah yang digunakan serta langkah untuk membina sebuah aeolipile sendiri.

Seperti yang sudah disebutkan di atas, tidak ada sebarang rekod menunjukkan aeolipile digunakan dalam bentuk yang praktikal. Kajian menggambarkan aeolipile ciptaan Heron ketika itu hanya digunakan sebagai persembahan berbentuk novelti kepada orang ramai, yang dipamerkan di kuil-kuil sembahan mereka.

Berikutan kekurangan teknologi yang lebih baik pada zaman tersebut, aeolipile dibina dengan agak kompleks siap dengan tungku pembakaran yang berfungsi untuk menghasilkan haba di bahagian bawah aeolipile.

Bebola besi yang dipasang mempunyai beberapa tiub yang mampu mengeluarkan stim. Apabila api dipasangkan dan air panas mula menghasilkan stim, stim tadi masuk ke dalam bola lalu keluar daripada tiub berlubang yang akan bertindak sebagai ekzos.

Semakin hangat haba yang terhasil, semakin banyak stim yang keluar menyebabkan berlakunya penghasilan daya gerakan yang akan memusingkan bola itu dengan laju sebelum mencapai satu kelajuan yang stabil. Enjin stim Heron didapati mampu mencapai kadar putaran sehingga berkelajuan 1,500 pusingan dalam satu minit.

Walaupun sudah berjaya membina prototaip yang berfungsi, idea Heron tidak diperkembangkan masyarakat zaman tersebut. Hanya beberapa belas abad kemudiannya, pada abad ke 16 - jurutera kerajaan Uthmaniyah Mesir yang bernama Taqi al-Din mengambil idea tersebut bagi mencipta beberapa jenis peralatan yang menggunakan prinsip serupa.

Dalam buku tulisannya, Taqi mencatatkan tentang penggunaan kuasa stim dalam membantu memusingkan pembakar bagi memastikan makanan berasaskan daging dibakar dengan rata di semua bahagian. Ciptaan Taqi al-Din ini menjadi asas kepada penciptaan turbin berkuasa stim moden dengan penciptaan pam berkuasa stim pada abad ke 17.

Pada abad ke 18, Thomas Newcomen menjadi pencipta kepada enjin stim pertama dunia yang bersifat praktikal untuk diaplikasikan ke dalam pelbagai jenis keperluan lain, dengan pengenalan sistem injap dan piston dalam mengawal gerakan dalam enjin. Hasil ciptaannya itu ditambah baik pereka-pereka selepasnya dan kini mempunyai pelbagai jenis variasi yang dapat digunakan dalam pelbagai cara.

Begitulah secara ringkas bagaimana sistem enjin yang anda kenali sekarang dicipta, bermula daripada sebiji bola yang berpusing dengan menggunakan janaan stim yang tidak membawa apa-apa tujuan. Hanya idea.


Javier Pena : Agen DEA Yang Menumpaskan Pablo Escobar

Pasti ramai di antara pembaca yang sudah menonton siri popular "Narcos" yang ditayangkan di Netflix, memaparkan kejatuhan Raja Kokain, Pablo Escobar di tangan agen Pentadbiran Penguatkuasaan Dadah (DEA) iaitu Javier Pena.

Siri Narcos bermula dengan kisah Pablo Escobar di mana dia telah menyeludup masuk kokain bernilai berbilion ringgit ke Amerika Syarikat dari Colombia. Pablo Escobar menjalankan dan melindungi perniagaannya dengan keganasan, kezaliman dan pembunuhan.

Dalam dunia sebenar, Javier Pena diberikan satu tugasan yang tersangat berat iaitu memburu Pablo Escobar.

Namun Javier di dalam siri ini juga digambarkan sebagai agen yang sanggup melakukan apa sahaja untuk menyempurnakan misinya. Sejauh manakah kebenaran dan ketepatan cerita tersebut?

Pada tahun 1970-an dan 1980-an, Pablo Escobar menguasai Colombia ketika mana dia dan Kartel Medellin mengganas di seluruh negara dengan gelombang pembunuhan dan pengeboman berterusan dalam meneruskan perdagangan dadah mereka.

Pablo terlibat dalam kancah jenayah pada usia remaja di mana dia membuat diploma palsu untuk pelajar sekolah menengah. Kemudian, dia meneruskan kegiatan jenayah dengan mula mencuri kereta batu nisan di tapak perkuburan tempatan untuk dijual.

Namun, Pablo mula serius apabila menceburkan diri dalam dunia penyeludupan. Dia mula menyeledup stereo kereta dan peralatan rumah.

Menjelang tahun 1970-an, Pablo menyedari bahawa keuntungan paling besar dan mudah untuk diperolehi adalah melalui perniagaan kokain.

Menggunakan pengalaman dan pengaruh yang dibinanya sebagai penyeludup, Pablo mula menyeludup masuk kokain ke negara-negara berdekatan dari Colombia termasuklah Amerika Syarikat.

Dalam hanya beberapa tahun sahaja, Kartel Medellin yang diasaskan oleh Pablo Escobar memperoleh keuntungan berpuluh-puluh juta setiap hari.

Pablo dengan pantasnya menjadi antara salah seorang manusia terkaya di dunia ketika itu dan pada satu ketika, kekayaannya dianggarkan bernilai lebih daripada RM100 bilion.

Sudah tentu, dengan wang yang begitu banyak, masalah pun akan turut kunjung tiba.

Untuk memastikan perniagaannya berjalan lancar, Pablo memberi amaran kepada orang ramai bahawa dia akan membunuh sesiapa sahaja yang cuba untuk menghalangnya, termasuklah hakim dan pegawai kerajaan.

Pablo menetapkan matlatmanya sebagai "plata o plomo" yang bermaksud "perak atau plumbum". Sesiapa yang bekerja untuknya diberi ganjaran manakala yang memilih untuk menentangnya akan dibunuh.

Javier Pena yang berasal dari Texas telah ditugaskan oleh DEA untuk bergabung dalam memburu Pablo Escobar. Setibanya beliau di Colombia pada tahun 1988, Javier dengan segera mewujudkan hubungan baik dengan polis Colombia.

Dalam beberapa tahun kemudian, Javier dan polis Colombia memburu Pablo Escobar seperti kucing dan tikus, dengan pelbagai cara termasuklah mengesan perbualan telefon dan cuba mengeksploitasikan rakan kongsi Pablo.

Namun di sebalik semua usaha ini, Pablo Escobar seolah-olah satu langkah lebih ke hadapan. Antara sebab mengapa Pablo sangat sukar untuk ditangkap adalah kerana dia sanggup membunuh sesiapa sahaja yang cuba untuk menangkapnya.

"Berlaku 10 hingga 15 pengeboman kereta setiap hari," jelas Javier Pena. Mana-mana agen DEA yang berada di Colombia juga ditawarkan ganjaran RM1.2 juta jika dapat memberkas Pablo, termasuklah Javier Pena.

Malah, disebabkan Pablo telah mempengaruhi ramai pegawai polis dan tentera Colombia dengan rasuah, Javier tidak pasti siapa yang beliau boleh percaya.

(Javier Peña bersama wang, emas dan pistol 0.45 kaliber bersalut emas yang dirampas daripada Pablo Escobar)

Kerap kali, individu yang bekerjasama dengan Javier akan menyalurkan maklumat terus kepada Pablo.

Oleh itu, Javier mula bekerjasama dengan "Seach Bloc", satu jabatan khas dalam polis Colombia yang dipimpin oleh Colonel Hugo Martinez yang yang terbentuk daripada pegawai yang paling dipercayai dalam polis.

Search Bloc mensasarkan mereka yang rapat dengan Pablo dan menjadikan mereka sebagai pemberi maklumat.

Akhirnya, tekanan daripada pihak berkuasa terhadap Pablo Escobar menjadi semakin kuat sehinggakan dia sanggup untuk menyerah diri, dengan satu syarat. Syaratnya adalah Pablo Escobar ingin membina penjaranya sendiri.

(Javier Pena dan Steve Murphy duduk di luar La Catedral selepas Pablo Escobar meloloskan diri)

Beberapa hari selepas Pablo menyerah diri, Agen DEA Steve Murphy tiba di Colombia untuk membantu memburu raja dadah yang semakin hilang taringnya.

Steve tidak memahami mengapa semua orang seolah-olah kecewa dengan penyerahan diri oleh Pablo, sehinggalah beliau mengetahui jenis penjara yang bermain di minda Pablo.

Diberi nama "La Catedral", penjara ini lebih kepada seperti sebuah resort. Pablo mempunyai akses kepada segala keselesaan ketika berada di dalamnya.

"Pablo Escobar mempunyai sebuah bilik suite, ruang tamu, dapur, dan lain-lain yang terdiri daripada kombinasi bilik tidur utama dan pejabat. Bilik air mempunyai jakuzi sendiri, dan penjara ini juga terdapat sebuah disko serta bar sendiri," jelas Steve Murphy.

Lebih parah, Pablo Escobar masih mampu meneruskan perniagaannya dan berada di dalam "penjara" memberikan perlindungan daripada pihak musuh serta membolehkan dia mengelak daripada diekstradisi ke Amerika Syarikat.

Javier Pena berasa tidak puas hati apabila Pablo Escobar berada dalam penjara selepas menyerah diri dengan syaratnya sendiri. Beliau menjelaskan:

"Saya sampai di Colombia pada tahun 1988, ketika pencarian terhadap Pablo sedang memuncak. Ketika itu pembunuhan berlaku dengan begitu banyak termasuk pembunuhan anggota polis dan pengeboman kereta. Apabila dia menyerah diri, ia menjadi suram, kerana terlalu ramai anggota polis dibunuh. Anda perlu faham, pemburuan Pablo adalah semata-mata untuk membalas dendam. Ia bukanlah untuk merampas dadah dan juga wang. Ia hanyalah balas dendam terhadap semua anggota polis yang terbunuh, termasuk orang yang tidak bersalah. Dan apabila dia menyerah diri, ia seolah-olah kami telah tewas di tangannya. Ramai anggota polis telah mati, ramai nyawa tidak bersalah. Penculikan menjadi tersangat biasa. Dua orang penunggang motosikal, itu adalah cara mereka membunuh ramai nyawa,".

Akhirnya, apabila kerajaan Colombia cuba memindahkan Pablo ke penjara biasa pada tahun 1992, dia meloloskan diri.

Namun ini memberikan peluang kepada Javier Pena dan Search Bloc, dengan bantuan daripada sebuah kumpulan yang diberi nama Los Pepes, untuk benar-benar menghapuskan Pablo Escobar.

Setelah sekian lama, akhirnya Javier Pena dan pasukannya berjaya menjejaki Pablo di kampung halamannya di Medellin pada tahun 1993 melalui teknologi yang membolehkan mereka mengesan panggilan telefonnya.

Pada 2 Disember 1993, setelah menyedari dirinya dikesan, Pablo Escobar melarikan diri menerui atas bumbung. Pablo melepaskan tembakan ke arah pihak polis dan tembakan tersebut dibalas membuatkan dirinya akhirnya terbunuh.

Sehingga hari ini, tiada siapa yang pasti siapa yang sebenarnya menyebabkan Pablo Escobar terbunuh. Walaupun Steve Murphy berada di tempat kejadian, namun Javier Pena tidak.

Steve menjelaskan bahawa Javier ditugaskan atas urusan DEA yang lain.

"Ketika Javier sedang dalam perjalanan ke lapangan terbang, ketika itulah Pablo Escobar dibunuh. Javier terlibat dalam kes ini 3 tahun sebelum saya dan dia adalah individu yang paling berhak untuk menyaksikan terbunuhnya Pablo," jelas Steve.

Dan dengan terbunuhnya Raja Kokain, Javier Pena meninggalkan Colombia dan meneruskan kariernya sebagai agen DEA sebelum bersara pada tahun 2014.

Ketika Netflix mula memfilemkan satu siri berdasarkan kehidupan Pablo Escobar, mereka cuba menghubungi Javier Pena dan Steve Murphy untuk bertindak sebagai perunding.

Dan walaupun kedua-dua agen ini telah memberikan butiran terperinci berkenaan pemburuan Pablo Escobar kepada penulis siri Narcos ini, mereka faham bahawa siri ini akan mengambil pendekatan kebebasan kreatif dalam penghasilannya.

Kebanyakan babak utama dalam siri ini adalah tepat, walaupun penulis telah mengubah beberapa garis masa.

Sebagai contoh, Agen Steve sebenarnya tidak berada di Colombia untuk kebanyakan babak yang berkaitan dengan pemburuan Pablo Escobar seperti yang digambarkan dalam musim pertama siri ini.

Dalam siri ini, Javier Pena juga terlibat dalam beberapa pembunuhan dan pelanggaran etika profesional yang lain, yang merupakan mana merupakan penambahan semata-mata untuk menjadikan jalan cerita lebih menarik.

"Kami tak pernah melampaui batas, namun itu yang membuatkan siri ini lebih menarik dan menyeronokkan," jelas Javier Pena.

Dan walaupun siri ini melihatkan Javier Pena dan Steve Murphy sebagai wira, namun Javier sendiri menegaskan bahawa polis Colombia adalah pihak yang lebih layak menerima kredit dan pujian di atas tumpasnya Pablo Escobar.

"Kami bekerjasama dengan pihak polis dan mereka adalah pihak yang kami bergantung nyawa kami. Mereka memastikan kami terus hidup ketika melakukan operasi," tambah Javier.

Walau bagaimanapun, peranan Javier Peña untuk menumpaskan raja dadah yang paling terkenal dalam sejarah adalah sangat penting.


Akibat Terlalu Inginkan Gambar Cantik, Lokasi Indah ini Meragut Nyawa

Ini mungkin salah satu lokasi di Australia dengan pemandangan serta panorama memukau yang tidak dapat dilupakan oleh para pelancong yang datang dan ingin mengabadikan kenangan tersebut dalam gambar. Namun, ada juga pelancong yang sanggup membahayakan nyawa sendiri di sini walaupun sudah berlaku satu tragedi yang meragut nyawa baru-baru ini.

Jambatan Sea Cliff yang ikonik ini terletak sejam perjalanan dari Sydney iaitu di bahagian utara wilayah Illawarra di New South Wales. Ia telah menjadi sebuah destinasi yang menarik minat pelancong sejak muka dibuka pada tahun 2005.

Jambatan yang menelan belanja sebanyak $35 juta itu dibina selepas banyak isu dan aduan diterima berkaitan jalan asal yang melengkung di sepanjang cenuram-cenuram dramatik di kawasan itu. Jatuhan batuan yang membahayakan nyawa para pemandu kerap terjadi yang kemudian menyebabkan penutupan jalan selama berbulan-bulan untuk membersihkan jalan.

Struktur menakjubkan yang sering dipaparkan di iklan komersial televisyen ini juga mempunyai laluan pejalan kaki yang tidak kurang hebat pemandangannya. Walau bagaimanapun, pemandangan indah yang mengagumkan ini tidak cukup untuk menghalang sesetengah pelawat daripada menelusuri jalan ini sehingga menjejaki kawasan tebing semata-mata untuk menangkap gambar yang 'lebih' sempurna.

Nyawa seorang lelaki muda berusia 20-an telah diragut selepas terjatuh dari tebing di lokasi popular ini pada 29 September 2018. Lelaki yang berasal dari Sydney itu sedang berjalan bersama rakan-rakannya mendaki tebing paling hujung di Clifton yang tidak mempunyai sebarang penghadang sebelum dia duduk dan tiba-tiba tergelincir sepanjang 20 meter. Dia kemudian jatuh terhempas ke bawah sedalam 40 meter lagi ke atas hamparan jalan raya yang lama. Akibat jatuh dari ketinggian lebih 60 meter itu, dia mati serta-merta di tempat kejadian.

Dikhabarkan lokasi rahsia itu terkenal di kalangan pengguna media sosial kerana wujud satu trek pejalan kaki tidak rasmi di sepanjang tebing yang menghadap Jambatan Sea Cliff tersebut.

Apa yang mengejutkan, tidak sampai 24 jam selepas lelaki itu mati, warga tempatan mendapati terdapat seramai empat orang pengunjung lain bergerak menuju ke lokasi kematian yang sama dan 10 orang yang lain berada berhampiran pinggir tebing tersebut.

Menurut akhbar Sydney Morning Herald, seorang penduduk tempatan berasa kesal dengan senario itu. Dia cuba menjerit dengan mengingatkan pengunjung itu tentang kejadian lelaki mati pada hari sebelumnya namun mereka hanya mentertawakannya dan tidak mengendahkan amaran tersebut.

Ia adalah satu hujung minggu yang menakutkan bagi penduduk di wilayah itu. Apatah lagi dengan kejadian seorang lelaki lain yang mati lemas di Pantai Stanwell Park sebelumnya.

Walaupun tidak dapat dipastikan sama ada lelaki yang terjatuh dari cenuram itu sedang sibuk mengambil selfie, jika dilihat daripada akaun-akaun Instagram para pelawat ke lokasi itu, jelas menunjukkan yang mereka tidak kisah mengambil risiko untuk mengambil gambar yang paling menarik.

Berita ini menjadi tular selepas para saintis mendesak kerajaan seluruh dunia untuk meletakkan papan tanda "zon larangan selfie" di lokasi-lokasi tarikan pelancong selepas satu kajian terbaru mendapati aksi swafoto telah meragut sebanyak 259 nyawa di seluruh dunia antara tahun 2011 hingga 2017.

Menurut The Sun, antara punca-punca biasa kematian akibat selfie adalah mati lemas, mati dilanggar kenderaan dan mati akibat jatuh dari tempat tinggi.

Dr. Agam Bansal dari Institut Sains Perubatan India memberitahu, sememangnya pengambilan swafoto pada zahirnya adalah tidak memudaratkan. Namun, tingkah laku manusia yang tidak terkawal semasa mengambil selfie itulah yang paling berbahaya.

Manusia, terutama sekali anak muda, perlu diberikan pendidikan dan pendedahan tentang tingkah laku berisiko serta tempat yang berisiko tinggi supaya tidak mengambil selfie di situ.

Kawasan larangan swafoto ini perlu diisytiharkan di kebanyakan destinasi pelancongan khususnya kawasan perairan, puncak gunung dan di atas bangunan pencakar langit supaya banyak nyawa dapat diselamatkan daripada insiden kematian akibat selfie.


10 Muzium Paling Ngeri dan Menggerunkan di Dunia

Muzium biasanya adalah tempat yang seronok untuk dikunjungi tetapi terdapat juga sesetengah muzium yang pada asalnya diciptakan untuk tujuan kajian dan penyelidikan tetapi kemudiannya bertukar menjadi tempat yang sangat menakutkan.

Ada muzium yang memelihara mayat dengan baik semata-mata untuk dipamerkan kepada orang ramai. Bahkan, juga ada yang menyimpan pelbagai artifak purba yang mengandungi sejarah seram lagi menakutkan. Berikut adalah senarai 10 muzium yang paling menakutkan di dunia dan berbaloi untuk dilawati walaupun hanya sekali seumur hidup.

Adakah anda seorang yang takutkan parasit? Jika ya, maka muzium ini bukanlah untuk anda. Muzium Parasitologi Meguro yang terletak di tengah bandar raya Tokyo ini kelihatan agak pelik kerana dipenuhi dengan pelbagai spesimen parasit. Ia ditubuhkan pada tahun 1953 oleh Dr. Satoru Kamegai dan menyimpan lebih 300 spesimen parasit untuk paparan pengunjung.

Bagi sesetengah orang, barang pameran itu mungkin kelihatan biasa sahaja namun bagi mereka yang gemarkan keunikan, ia mungkin salah satu perkara yang menarik. Di Jepun, muzium ini merupakan salah satu muzium tarikan pelancong dan menerima kunjungan lebih daripada 50,000 orang pelawat setiap tahun.

Muzium penyeksaan zaman pertengahan ini adalah seakan-akan sama seperti London Dungeon Museum. Ia memaparkan situasi sadis yang dihadapi oleh masyarakat zaman pertengahan atau Medieval di Eropah. Terdapat banyak muzium seperti ini di serata Eropah. Salah satu muzium seperti ini di Itali mempunyai koleksi yang mungkin boleh membuatkan anda berasa sedih dan menangis.

Anda akan terfikir betapa buruknya layanan tidak berperikemanusiaan yang berlaku ketika itu. Antara alatan yang digunakan untuk menyeksa adalah "Labah-labah Sepanyol" yang digunakan untuk memotong payudara wanita, "Sangkar Keranda" untuk membunuh banduan secara perlahan-lahan dan "Serampang Bidaah" yang digunakan agar mangsa tidak tertidur.

Ia sememangnya amat mengerikan untuk membayangkan apa yang berlaku terhadap orang yang hidup di zaman itu. Kesedihan yang menyelubungi muzium ini akan memberikan anda sedikit keinsafan dan peluang untuk anda menghargai betapa beruntungnya anda hidup pada zaman kini yang lebih maju dan aman walaupun adakalanya dilanda nasib yang malang.

Jika anda merancang untuk pergi ke muzium ini, ingatlah apa yang anda akan lalui di sana akan mengingatkan anda bagaimana keadaan dan perasaan yang dialami oleh banduan semasa zaman pertengahan. London Dungeon adalah salah satu muzium yang akan membuatkan anda berasa demikian.

Muzium ini mempunyai pelbagai peralatan yang digunakan untuk menyeksa banduan dengan kejam dan bagaimana hukuman dilaksanakan pada suatu masa dahulu namun kini ia menjadi daya tarikan ramai pelancong untuk datang melawat. Kebanyakan pengunjung yang hadir pasti akan berasa sedih setelah menghabiskan lawatan di muzium ini.

Muzium Musee Duputren ini adalah muzium mengerikan yang menampilkan pelbagai jenis spesimen anatomi yang mempunyai kecacatan akibat penyakit. Muzium yang terletak di Paris, Perancis ini mempunyai lebih daripada 6,000 buah spesimen.

Muzium ini diasaskan oleh seorang ahli kimia Perancis iaitu Mathieu Orfila pada tahun 1835 dengan usaha yang gigih namun kerana kurangnya penjagaan, terdapat banyak kes kerosakan dan kehilangan spesimen.

Walau bagaimanapun, pada tahun 1967, muzium itu telah diubahsuai dan ditambah baik untuk mengekalkan daya penariknya. Sejujurnya, muzium ini akan menarik minat bagi sesiapa yang sukakan bidang sains dan perubatan tetapi spesimen yang dipamerkan itu juga dapat menimbulkan ketakutan bagi sebahagian pengunjung yang lain.

Muzium Antropologi Jenayah Lombroso ialah sebuah muzium yang terletak di Itali yang diasaskan oleh seorang penjenayah bernama "Cesare Lombroso". Apa yang paling mengejutkan di muzium ini adalah koleksi tengkorak dan juga kepala manusia yang dijadikan bahan pameran.

Terdapat lebih 400 tengkorak manusia yang dikumpul oleh Lombroso termasuklah tengkorak orang awam, tentera dan juga penjenayah lain. Mungkin tempat ini tidak sesuai kepada mereka yang bencikan perbuatan Lombroso yang kejam. Namun begitu, benda yang paling pelik terdapat di muzium ini adalah kepala Lombroso sendiri yang tersimpan rapi dalam sebuah balang.

Muzium Mutter yang terletak di Pennsylvania ini merupakan salah satu muzium yang paling menakutkan untuk dikunjungi. Muzium ini mempunyai koleksi model yang diperbuat daripada lilin, spesimen anatomi dan juga koleksi keadaan penyakit yang jarang ditemui.

Idea asal penubuhan muzium ini pada tahun 1858 adalah untuk tujuan penyelidikan biomedikal bagi kajian dan pendidikan perubatan. Di sini terdapat lebih 20,000 spesimen yang dipaparkan dan antaranya adalah alat-alat menakutkan yang digunakan untuk pembelajaran perubatan.

Selain itu, terdapat pelbagai sista dan ketumbuhan daripada badan pesakit disimpan dalam balang khas untuk pameran yang dikumpulkan sejak kurun ke-19 hingga kurun ke-21. Bagi mereka yang lemah semangat, pemandangan spesimen di sini mungkin akan kekal dalam minda separa sedar mereka.

Muzium Vent Haven yang terletak di Cincinnati, Amerika Syarikat ini menjadi tempat simpanan dan pameran pelbagai jenis boneka ventrilokis. Boneka ini secara umumnya memang sudah kelihatan agak menakutkan, tambahan pula ia mempunyai wajah seakan-akan manusia sebenar.

Akan tetapi, adalah lebih menakutkan lagi sekiranya anda melawat ke lokasi yang mempunyai koleksi lebih 900 buah boneka ventrilokis ini. Salah sebuah boneka tanpa mata di muzium ini kelihatan seakan-akan menyerupai patung yang digunakan dalam filem seram "Dead Silence" menambahkan lagi perasaan takut pengunjung.

Muzium ini merupakan satu-satunya tempat yang menyimpan begitu banyak patung ventrilokis di dunia. Sekilas pandang menoleh pada patung yang banyak itu, anda akan merasakan seolah ada mata-mata jahat yang sedang memerhati anda.

Perasaan gerun pasti akan timbul setiap kali membicarakan bagaimana keadaan sebenar di rumah sakit jiwa. Salah sebuah tempat yang mempamerkan koleksi keadaan rumah sakit jiwa adalah muzium psikiatrik Glore yang terletak di Missouri, Amerika Syarikat.

Muzium ini menyimpan pelbagai artifak, gambar dan juga peralatan yang digunakan sebagai rawatan untuk pesakit mental. Muzium ini ditubuhkan pada tahun 1967 dan dianggap sebagai salah satu muzium yang luar biasa di Amerika Syarikat.

Di sini, anda boleh mengetahui bagaimana pesakit mental dirawat dan ada rawatan menggunakan kaedah yang sangat dahsyat. Antara barangan yang tersimpan di muzium ini adalah "Kotak Gila" di mana ia digunakan untuk mengurung pesakit yang tidak terkawal di dalamnya sehingga pesakit itu menjadi tenang.

Muzium Kematian yang juga dikenali dengan nama "Catacombs of Palermo" ini boleh dipertimbangkan sebagai salah satu tempat dalam senarai untuk dikunjungi jika anda berkunjung ke selatan Itali. Sebelum tempat ini dijadikan muzium, ia merupakan tapak perkuburan besar pada kurun ke-16.

Sebahagian mayat di muzium ini terjaga rapi melalui proses mumifikasi dan juga persekitaran kubur ini yang sangat terpelihara. Sebahagian mumia di sini disusun seolah-olah mereka sedang tidur seperti manusia yang masih hidup.

Pemuliharaan mayat dan penyelenggaraan kubur ini dibiayai oleh si mati ketika hidup dan juga ahli keluarga mereka yang lain. Bagi mayat yang tidak dibiayai mereka akan diasingkan dari ruangan utama sehingga dana yang cukup diperolehi.

Muzium Purgatory setakat ini merupakan muzium paling menakutkan di dunia dengan banyak cerita mistik yang menyelubunginya. Purgatory atau neraka sementara ini bermaksud lokasi penyucian jiwa atau roh setelah kematian fizikal seseorang itu sehingga ia masuk ke dalam syurga.

Dipercayai bahawa terdapat roh yang diciptakan telah memiliki beberapa dosa yang perlu disucikan sebelum bertemu tuhan di syurga. Walaupun proses penyucian ini kedengaran biasa, namun ianya tidaklah seperti apa yang anda sangkakan apabila memasuki Muzium Purgatory ini.

Beberapa barangan yang dipamerkan di muzium ini terdiri daripada tanda dan bekas pada buku, baju dan kertas. Pada pandangan pertama, barangan ini kelihatan seperti biasa tetapi apabila anda membaca sejarah yang tertulis bagi setiap barangan, pasti anda akan berasa seram.

Salah satu barang yang paling mengejutkan ialah sebuah buku dengan tapak tangan manusia ketika rohnya dibakar. Penganut Kristian percaya hal ini berlaku apabila seseorang itu ingin membuang dosanya dan ini adalah salah satu hukuman yang perlu dilalui individu itu sebagai proses penyucian diri.


'Black Jails' : Penjara Tidak Rasmi Penentang Pegawai Kerajaan China

Semenjak 2003, beribu rakyat China telah ditahan sehingga berbulan lamanya secara rahsia, dalam penjara yang hanya dikenali dengan gelaran penjara hitam atau 'black jail'; fasiliti yang ditubuhkan oleh pihak penguatkuasa daerah dan tempatan.

Di China, wujud satu budaya yang diwarisi mereka sekian lama yang digelarkan sebagai 'yuanmin.' Yuanmin adalah individu pembawa petisyen yang mempunyai isu atau kes berbangkit berkait dengan penyalah gunaan kuasa oleh pegawai kerajaan atau pihak yang memegang kuasa.

Isu dibawa oleh pemegang petisyen dalam bentuk surat, panggilan telefon atau pertemuan secara individu atau dalam kumpulan, bagi menyuarakan masalah yang dihadapi mereka kepada pegawai penyiasat yang bertanggungjawab. Kebiasaannya siasatan akan menjadi langkah seterusnya, sebelum boleh dilangsungkan sebarang bentuk perbicaraan.

Namun, ekoran jumlah laporan yang terlalu tinggi agaknya - pihak penguatkuasa di China mula memenjarakan individu pembawa petisyen bagi menghalang laporan penyalahgunaan kuasa terus dilakukan. Di sinilah penjara hitam memainkan peranannya.

Dengan menggunakan bangunan-bangunan seperti hotel milik kerajaan, rumah-rumah rawatan sakit tua dan hospital mental, beberapa bahagian dalam bangunan tersebut akan diubah suai untuk dijadikan kawasan penjara.

Individu pembawa petisyen akan diculik dalam operasi yang dijalankan, dibuang semua pengenalan diri mereka dan akan dikurung di dalam penjara-penjara ini tanpa sebarang kesalahan dilakukan.

Siasatan ke atas kaedah penjara hitam ini mendapati majoriti individu yang ditahan tanpa kesalahan ini adalah mereka yang telah hadir ke Beijing bagi melaporkan kes salah laku yang tidak disiasat di peringkat wilayah. Kebanyakan kes melibatkan kes rampasan tanah penduduk tanpa sebab munasabah, isu korupsi dan juga kes-kes kekerasan melibatkan pegawai polis.

Penjara hitam diwujudkan bagi memastikan pegawai-pegawai yang menghadapi laporan ini terlepas daripada disiasat. Taktik memenjarakan, menghukum serta menggunakan kekerasam ke atas pembawa petisyen dilihat sebagai satu cara mudah agar mereka tidak meneruskan niat asal mereka.

Kerajaan China menafikan sekeras-kerasnya kewujudan penjara hitam ini selepas laporan yang tersebar mendedahkan telah berlaku pencabulan hak asasi manusia yang sangat ketara.

Bagi mereka yang telah melalui pengalaman di penjarakan, apa yang telah dilalui memang menjadi pengajaran kepada mereka. Majoriti menceritakan kisah yang serupa. Mereka didatangi individu-individu tidak beruniform yang mengaku ditugaskan untuk melakukan tangkapan.

Tidak ada sebab kenapa tangkapan dibuat diberitahu pada bakal 'banduan' dengan cara keras akan digunakan bagi mereka yang melawan. Seorang lelaki berusia 46 tahun dari wilayah Jiangsu memberitahu pengalamannya dikurung selama lebih sebulan, diseksa dan dimalukan setiap hari. Seorang wanita berumur 42 tahun diugut akan dihantar ke 'penjara' lelaki untuk dibiarkan dirogol banduan-banduan lain.

Bukan hanya golongan dewasa menjadi mangsa. Seorang bekas 'banduan' penjara hitam berusia 15 tahun ditangkap hanya disebabkan dia membuat laporan berkenaan layanan buruk yang diterima ayahnya yang cacat, selepas ayahnya ditahan dalam salah satu penjara hitam.

Penjara-penjara hitam ini mula aktif selepas kerajaan China menghapuskan undang-undang membenarkan penahanan berbentuk arbitrari oleh pihak penguatkuasa, di mana seseorang itu boleh ditahan pegawai penguatkuasa tanpa sebarang kesalahan dibuktikan.

Berikutan risiko pembongkaran penyalahgunaan kuasa semakin tinggi, pegawai-pegawai kerajaan di peringkat tempatan mula menggunakan khidmat penjara hitam dalam memastikan kegiatan mereka terus dilindungi. Penjara hitam dilihat sebagai cara paling mudah dalam mencegah lebih awal laporan berjaya sampai ke peringkat lebih tinggi yang akan menyebabkan berlakunya demerit pada penilaian prestasi mereka.

Apa yang lebih menakutkan, operator-operator penjara hitam ini mula menjadikan penjara mereka sebagai satu bentuk perniagaan yang menguntungkan.

Ekoran daripada keperluan dana dalam menjalankan operasi penjara hitam hari ke hari, operator penjara hitam akan dibayar setiap hari sebanyak 150 yuan (RM91) ke 300 yuan (RM180) bagi setiap seorang banduan yang dikurung, secara tunai oleh pegawai-pegawai kerajaan yang terbabit.

Ini menyebabkan semakin banyak penjara-penjara hitam ini dibuka, walaupun sehingga ke hari ini dinafikan kewujudannya oleh kerajaan China.


10 Baka Kucing Paling Cantik dan Comel dalam Dunia

Banyak kajian mendapati membela kucing di rumah mampu mengurangkan tahap stres dan menurunkan tekanan darah seseorang. Apatah lagi jika kucing yang dibela itu mempunyai bulu lebat, sangat manja dan amat comel rupanya, sudah tentu anda akan sentiasa gembira sahaja melayani kerenah si comel walaupun ia berperangai agak nakal.

Banyak baka kucing yang cantik dan memukau mata yang memandang, namun kami ingin kongsikan 10 baka kucing yang paling cantik (dan antara yang paling mahal) dalam dunia:

Ragdoll terkenal dengan badan berotot dan mata biru yang sangat cantik. Lapisan bulu luarnya memerlukan penjagaan rapi kerana ia halus bak sutera. Baka yang dikembangkan oleh warga Amerika ini sesuai dijaga dalam suhu yang tenang. Kucing ragdoll sangat mesra bermain dengan kanak-kanak dan mudah ramah dengan keluarga yang membelanya. Disebabkan tingkah laku yang agak sosial, ia sering dikenali sebagai kucing yang bersifat seperti seekor anjing. Tambahan pula, ia sering mengekori ke mana sahaja tuannya pergi seperti seekor anjing.

Nebelung yang berasal dari Jerman merupakan baka kucing yang sangat cantik dan memikat serta jarang ditemui. Baka istimewa ini mempunyai mata berwarna hijau dan bulu kelabu kebiruan. Telinganya yang tajam dan mata bulat kelihatan seperti anak patung yang boleh dimainkan. Bulu pada bahagian ekor agak panjang berbanding di bahagian lain. Walaupun ia sukar menyesuaikan diri dengan perubahan, kucing ini senang bersosial dengan ahli keluarga. Ia gemar mengekori orang kegemarannya dan suka duduk di atas riba.

Dalam senarai ini, Munchkin adalah satu-satunya baka kucing dengan kaki yang sangat pendek. Walaupun ia dikategorikan sebagai baka yang agak baru, terdapat banyak kontroversi yang terjadi semasa ia mula diiktiraf oleh Persatuan Kucing Antarabangsa pada tahun 1995. Dilaporkan sebagai paling cantik dari segi rupa paras, Munchkin adalah kucing yang sangat periang dan pintar. Dengan berat sekitar 3-4kg, warna bulu Munchkin berada dalam kategori hitam dan cokelat. Disebabkan kakinya yang pendek, ia tidak dapat melompat dan menyelinap.

Kucing Siberia adalah kucing yang mudah dibela sebagai haiwan peliharaan. Baka ini datang dari Rusia dan dianggap sebagai kucing kebangsaan negara itu. Kucing Siberia amat jarang didapati di luar Eropah dan mula popular sejak 1990 selepas diimport oleh Amerika Syarikat. Mula dikenali selepas disebut dalam sebuah buku oleh Harrison Wier yang kemudian semakin berkembang menjadi salah satu kucing tercantik dalam dunia. Ia mempunyai tekstur bulu berkilau yang unik, tidak seperti kucing-kucing yang lain dan tidak mempunyai belang atau bintik yang khusus.

Mutasi gen dominan menyebabkan telinga kucing ini terlipat dan bengkok ke depan. Dari situlah ia mendapat nama "Scottish Fold". Rupanya seakan-akan patung mainan kucing dengan mata kuning yang sangat luar biasa. Baka kucing ini adalah antara yang termahal jika dibandingkan dengan baka-baka lain. Mereka amat gemar duduk dalam "Posisi Buddha" kerana cenderung untuk meregangkan kaki dan berehat di atas perut seperti seorang sami.

Kucing Turkish Van yang mempunyai bulu putih cantik ini mula dikembangkan di United Kingdom. Baka ini sangat jarang ditemui di mana kepaladan ekornya mempunyai corak yang mudah dikenali dengan badan yang berwarna putih sepenuhnya. Bulunya adalah sederhana panjang dan memberikan penampilan yang licin dan kemas. Memandikan kucing ini boleh menjadi satu cabaran sukar kerana bulu yang menyerap air sepenuhnya. Walaupun begitu, mengeringkan bulu adalah agak mudah namun memerlukan penjagaan rapi. Dengan berat sekitar 7kg, kucing baka ini agak nakal dan suka melompat-lompat di rumah.

Kucing comel dan gebu ini boleh kelihatan seperti permaisuri jika dikahwinkan dengan baka yang sama. Pada tahun 2015, kucing ini diiktiraf sebagai kucing kedua paling popular di Amerika Syarikat. Baka yang berasal dari Iran (Parsi) seawal tahun 1620 ini juga digelar "Parsi Bulu Panjang". Ia sangat sesuai dijadikan haiwan peliharaan kanak-kanak kerana ia sangat jinak dan mengharapkan perhatian. Kucing  Parsi mempunyai pilihan sebanyak 80 kombinasi warna bulu dan sentiasa kelihatan cantik menawan.

Kucing ini diberi nama Bengal kerana rupanya yang seakan-akan seekor harimau bintang. Walaupun kelihatan seperti kucing liar, kucing bengal adalah ialah baka domestik yang kebiasaannya dijumpai di Amerika Syarikat. Ia mempunyai berat sekitar 4.6kg, berbulu jingga dan mempunyai corak rambang di seluruh badan seperti harimau bintang. Kucing berekor panjang ini mempunyai bahagian perut yang berwarna putih. Mata mereka biasanya berwarna biru atau hijau dan agak besar saiznya.

Baka Birman pertama kali dikenali di Perancis dan namanya bermakna "Burma" yang diambil daripada perkataan Perancis iaitu "Birmanie". Penampilannya agak unik dengan wajah berwarna cokelat dan mata bundar berwarna biru. Kucing ini kelihatan seolah-olah memakai sarung kaki berwarna terang dan boleh membuatkan ramai orang terpesona melihatnya. Ia bersifat sangat nakal dan mudah bersosial dengan manusia.

Maine Coon adalah kucing tercantik dalam dunia dengan fizikal unik dan kebolehan memburu yang sangat hebat. Seperti namanya, kucing ini merupakan penduduk asal Maine dari Amerika Utara. Ia dianggap baka kucing domestik paling besar dan mempunyai bulu lebat di seluruh tubuh. Pada kurun ke-19, Maine Coon sering diketengahkan dalam pertunjukan kucing dan sekali gus telah memberikan impak besar dalam kecantikan baka kucing. Hari ini, Maine Coon telah mencuri hati jutaan pencinta kucing ditambah pula dengan karakternya yang mempunyai sedikit persamaan dengan anjing.


Kisah Anak Perempuan Steve Jobs Yang Beliau Tidak Akui Anaknya - Lisa Brennan

Semasa Lisa Brennan-Jobs berusia tiga tahun, kedua-dua ibu bapanya perlu turun naik mahkamah atas keengganan si bapa, mendiang Steve Jobs, membayar nafkah untuk Lisa.

Ketika itu, Steve tidak mahu mengakui yang Lisa adalah anak kandungnya dan mendakwa yang dia mandul. Selepas ujian DNA mengesahkan yang mereka sememangnya mempunyai ikatan ayah dan anak, barulah Steve bersetuju membayar sebanyak $500 sebulan kepada ibu Lisa, Chrisann Brennan. Beberapa hari selepas itu, Apple menjadi sebuah syarikat awam dan kekayaan Steve melonjak dalam sekelip mata menjadi $200 juta.

Mengulas kisah ini dalam buku biografinya, Lisa tidak pernah berasa marah atau memberikan alasan untuk ayahnya. Sebagai pengasas NeXT dan pengasas bersama Apple, Steve telah dikurniakan sebuah kekuasaan yang besar sepanjang kehidupannya berkerjaya. Namun, di rumah, Steve menunjukkan kuasanya dengan menidakkan pelbagai perkara termasuklah wang, perbualan mesra dan kasih sayang.

Sebagai orang luar, mungkin kita merasakan tindakan Steve adalah tidak wajar kerana dia seperti mendera emosi dan mental orang sekeliling tetapi bagi Lisa, ia adalah satu perkara normal bagi keluarga mereka.

Judul buku biografinya, "Small Fry", berasal daripada nama panggilan yang diberikan oleh Steve kepada Lisa. Ia juga membuktikan yang Steve sebenarnya mampu menonjolkan kasih sayang ketika anginnya baik.

Menurut Lisa, Steve jarang berada di sampingnya sehingga dia berusia lapan tahun. Selepas itu, Steve sering ke rumah ibunya di Palo Alto untuk menjemput Lisa keluar bermain kasut roda. Walaupun Lisa bersyukur kerana akhirnya diberikan perhatian, dia tetap berasa kekok dan sedikit janggal apabila Steve ada bersamanya. Lisa khuatir yang dia akan menyakitkan hati Steve atau melampaui batas.

Sepanjang penulisannya dalam "Small Fry", Lisa menggambarkan dirinya sebagai 'orang luar' yang mempunyai hubungan yang penuh kekeliruan dan rasa malu dengan bapanya. Bagi Steve, Lisa adalah batu penghalang terbesar dalam perjalanan kerjaya yang diidamkan dan kehadiran Lisa telah merosakkan segala-galanya.

Buku biografi yang ditulis Lisa bukanlah berniat meminta simpati atau membalas dendam. Sebaliknya dia cuba mendasari hubungan ayah-anak itu yang terperangkap dalam ketidakpastian dan kekekokan.

Bukunya adalah biografi kehidupannya sendiri, bukan biografi bapanya. Disebabkan itu hanya terdapat sebilangan sahaja rujukan mengenai kerjaya Steve dalam garapan Lisa. Selain membabadkan kisah kehidupannya semasa kecil, buku ini boleh dijadikan pengajaran bagaimana identiti dan harga diri dapat dibentuk oleh insan yang membesarkan kita.

Ibu Lisa digambarkan sebagai bersifat memupuk, kreatif dan berjiwa bebas namun pada masa yang sama terkesan dengan kepahitan yang dialami. Pernah suatu hari ibunya menjerit di dalam kereta dan berkata yang dia tidak mahukan kehidupan seperti itu serta mahu meninggalkan hidup tersebut.

Steve ternyata lebih bersifat kelakar dan bijak namun dia lebih kerap menonjolkan kekasaran dan suka merendahkan orang lain.

Setelah lama ujian DNA mengesahkan hubungan mereka, Steve masih memberitahu orang yang Lisa bukanlah anaknya dan kehadiran Steve dalam hidup Lisa hanyalah sekadar kerja amal. Adakalanya Steve membuat keputusan untuk tidak membayar apa-apa pada saat-saat akhir, berjalan keluar restoran tanpa menjelaskan bayaran dan pernah juga memberitahu Lisa yang berusia 9 tahun bahawa dia tidak akan mendapat sesen pun daripada Steve.

Semasa zaman remajanya, setelah hubungan Lisa bersama ibunya menjadi renggang, Steve menjemput Lisa untuk tinggal bersamanya dan isterinya, Laurene serta anak lelaki mereka yang masih bayi. Steve memberikan syarat yang Lisa boleh berpindah masuk namun perlu memutuskan hubungan dengan Chrisann sekurang-kurangnya selama enam bulan.

Lisa berharap agar dia boleh lebih mengenali Steve dengan lebih baik setelah tinggal bersama di bawah satu bumbung. Setelah bertahun-tahun diabaikan, Steve kini menjadi lebih mengawal dan biadap. Apabila Lisa terpaksa pulang lewat kerana terlibat dengan projek di sekolah, Steve mengatakan yang Lisa perlu meluangkan lebih masa jika dia ingin menjadi sebahagian daripada keluarga itu. Namun, Lisa pula yang diabaikan selepas itu kerana Steve tidak mengendahkannya selama beberapa hari.

Steve juga tanpa segan-silu meraba Laurene di hadapan Lisa sambil mengeluh tanpa malu. Apabila Lisa ingin berlalu meninggalkan mereka, Steve menghalangnya dengan berkata itu adalah saat indah bersama keluarga.

Apa yang pasti, kisah Lisa hanyalah luahan daripada sebelah pihak sahaja. Segala kenyataan Lisa disokong oleh ibunya namun dibangkang keras oleh ibu tirinya serta ibu saudara Lisa iaitu seorang penulis, Mona Simpson. Dalam biografi, fakta kisah hidup seseorang sering kali bertukar menjadi kisah fiksyen bagi orang lain.

Lisa sendiripun bukanlah insan yang sempurna. Dia adalah seorang yang sangat kejam terhadap ibunya, pernah mencuri wang $100 dari bilik Steve semasa zaman remaja dan mencuri pelbagai barangan dari rumah Steve semasa dia terbaring nazak akibat kanser. Malah, tidak lama sebelum Steve menghembuskan nafas terakhir, Steve bertanya pada Lisa sama ada dia akan menulis tentang Steve. Lisa dengan selamba menjawab "tidak".

Semasa hayatnya, Steve bukanlah dikenali umum sebagai seorang hartawan berjiwa besar ataupun dermawan yang banyak latar belakang dalam kerja kebajikan, akan tetapi "Small Fry" telah mendedahkannya sebagai seorang lelaki yang mementingkan diri sendiri dan bersikap kejam terhadap orang di sekelilingnya.

Apa-apapun, setiap orang ada kisah hidup masing-masing. Kita sebagai orang luar hanya boleh membaca dan menilai. Namun, yang benar-benar tahu cerita sebenar adalah tuan empunya badan sendiri. Selebihnya, hanya Allah yang Maha Mengetahui.


10 "Secret Society" yang Telah Beroperasi Sejak Sekian Lama

"Secret Society" merupakan persatuan, komuniti, kumpulan dan organisasi rahsia yang telah wujud sejak zaman-berzaman. Terdapat terlalu banyak pertubuhan rahsia yang beroperasi dalam kerahsiaan dan diwujudkan atas motif tertentu.

Ada beberapa kumpulan yang telah dibongkarkan kegiatan mereka oleh orang awam namun masih terdapat kumpulan yang masih kekal misteri dan tidak banyak maklumat yang boleh diperolehi berkaitan mereka. Kami kongsikan sepuluh organisasi yang banyak dikaitkan dengan teori konspirasi dan pelbagai misteri:

Cicada 3301 adalah sebuah komuniti misteri yang memuat naik teka-teki rumit dan permainan realiti kepada orang ramai dan akan merekrut sesiapa yang dapat menyelesaikan permainan itu.

Teka-teki pertama yang diumumkan adalah pada 4 Januari 2012. Mereka kemudian memberikan teka-teki baru pada tarikh yang sama setiap tahun berikutnya kecuali pada 2015. Hantaran teka-teki dibuat menggunakan laman Twitter yang memberi penumpuan kepada keselamatan data, kriptografi dan steganografi.

The Washington Post menggambarkan kesemua soalan teka-teki yang sangat misteri ini sebagai paling rumit dan membingungkan dalam sejarah Internet. Ramai orang membuat spekulasi bahawa soalan-soalan yang dimuat naik Cicada 3301 merupakan kaedah perekrutan baru anggota CIA, MI6, NSA dan kumpulan tentera siber elit yang lain. Sehingga kini masih belum ada syarikat atau individu yang mengaku sebagai pengasas kumpulan misteri ini.

Skull and Bones adalah sebuah komuniti rahsia di Universiti Yale, Amerika Syarikat yang dimiliki Russell Trust Association iaitu sebuah organisasi alumni. Kebiasaannya kumpulan ini sering digelar sebagai "Bones" manakala ahlinya pula digelar "Bonesmen".

Terdapat banyak teori konspirasi tentang kewujudan Skull and Bones. Salah satu teori mengatakan ia memainkan peranan dalam konspirasi global untuk mengawal dunia. Seorang ahli teori konspirasi, Alexandra Robbins mendakwa bahawa kumpulan ini adalah satu cabang daripada kumpulan Illuminati.

Skull and Bones mula bertapak sejak 1932 selepas berlaku perbalahan antara Linonia, Brothers in Unity dan Kumpulan Calliopean untuk merangkul anugerah Phi Beta Kappa pada tahun itu.

Die Spinne sebuah organisasi rahsia yang ditubuhkan oleh Otto Skorzeny selepas peperangan untuk membantu penjenayah Nazi melarikan diri dari Jerman. Hari ini, kewujudannya masih menjadi perdebatan ramai pihak. Sesetengah sejarawan percaya yang ia merupakan cabang kumpulan ODESSA Nazi Jerman yang juga membantu puak itu memboloskan diri.

Ada banyak dakwaan yang mengatakan Die Spinne telah menolong seramai 600 ahli melarikan diri ke Sepanyol, Argentina, Chile dan beberapa negara lain.

Menurut beberapa sumber, organisasi ini dibiayai sama ada oleh Perisikan Austria atau dana Nazi sendiri. Idea mewujudkan rangkaian ini bermula pada tahun 1944 ketika ketua perisikan Hitler iaitu Reinhard Gehlen telah meramal kejatuhan Reich Ketiga. Akhirnya Reich Ketiga tumpas akibat kegagalan tentera Nazi di Rusia.

Antara tahun 60-an dan 80-an, terdapat banyak laporan bahawa ramai pelarian Nazi dijumpai di beberapa negara seperti Paraguay dan Argentina.

Rosicrucians adalah sebuah kumpulan rahsia Jerman oleh Christian Rosenkreuz yang mula wujud sekitar kurun ke-14 dan merupakan salah satu organisasi rahsia tertua dalam dunia. Kumpulan falsafah ini sering dikaitkan dengan kepercayaan dan kerohanian.

Rosicrucianisme adalah sebuah gerakan budaya yang mula dikenali sekitar abad ke-17 selepas dua Manifesto Rosicrucian diterbitkan. Menurut doktrin yang disebarkan, ia "dibina berasaskan kebenaran esoterik sejarah kuno yang disembunyikan daripada pengetahuan manusia biasa dan memberikan pandangan tentang alam semesta fizikal dan alam kerohanian."

Manifesto-manifesto ini menyebabkan masyarakat di seluruh Eropah menjadi teruja kegembiraan sehingga situasi ini dinamakan "the Rosicrucian Enlightenment." Manifesto ini mendedahkan tentang kewujudan kumpulan persaudaraan ahli kimia dan golongan bijak pandai yang ingin mengubah landskap kesenian, sains, keagamaan, politik dan intelek Eropah.

The Bavarian Illuminati mungkin adalah Illuminati paling terkenal yang merupakan organisasi rahsia semasa era Pencerahan. Kumpulan rahsia ini mula ditubuhkan sejak 1 Mei 1776.

Organisasi inilah yang paling banyak dikaitkan dengan teori konspirasi, antaranya tentang Orde Baru Dunia. Ramai pengkritik konservatif dan agama yang mendakwa bahawa kumpulan ini bertanggungjawab terhadap Revolusi Perancis.

Jika anda melihat wang kertas satu dolar, anda boleh nampak simbol Illuminati yang menjadi hubung kait dengan teori konspirasi Orde Baru Dunia tersebut. Tradisi yang telah banyak memperngaruhi budaya Barat ini bagaimanapun masih kekal misteri sehingga ke hari ini.

"The Strikers" yang juga dikenali sebagai "Striker's Independent Society" adalah sebuah organisasi mistik tertua yang diasaskan pada tahun 1842 di Alabama, Amerika Syarikat. Walaupun tidak lagi mengadakan perarakan tahunan seperti ketika awal penubuhan, namun pada tahun 1996 mereka pernah suka-suka berarak buat kali pertama setelah 115 tahun.

Tidak ada sesiapapun yang tahu siapa mereka sebenarnya dan motif organisasi ini ditubuhkan. Dari awal penubuhan sehinggalah berlakunya Perang Saudara, keahlian hanya dibuka kepada golongan bujang.

Organisasi rahsia yang juga dikenali sebagai "persatuan kanibal" ini ditubuhkan oleh penduduk asal di British Colombia yang dikenali sebagai Kwakwaka’wakw. Mereka menjalankan banyak ritual dan sambutan ketika bulan musim sejuk.

Di rantau yang sama terdapat tiga lagi organisasi iaitu Winalagalis (kumpulan perang), Matem (kumpulan magis) dan Bakwas (kumpulan hidup selepas mati). Walau bagaimanapun, Hamatsa dikhabarkan adalah organisasi yang paling berprestij antara kesemuanya.

Dikhabarkan Hamatsa mengamalkan upacara "kanibal", namun butiran terperinci sama ada mereka mengamalkan ritual "kanibal" ataupun benar-benar kanibalisme sentiasa menjadi perdebatan dan misteri.

ODESSA merupakan singkatan kepada "Organisation Der Ehemaligen Ss-angehörigen" dalam bahasa Jerman yang bermakna "Organisasi Bekas Ahli Kumpulan Rahsia". Seperti Die Spinne, ia ditubuhkan pada penghujung Perang Dunia Kedua untuk menghulurkan bantuan kepada puak Nazi melarikan diri keluar dari Jerman.

Misteri terbesar tentang organisasi ini adalah kewujudannya sendiri. Sejarawan dan penulis, Guy Walters, pernah menulis dalam bukunya berjudul "Hunting Evil" bahasa dia tidak dapat menjumpai sebarang bukti kewujudan rangkaian ODESSA.

Hari ini, ODESSA popular kerana sering muncul dalam filem dan novel fiksyen.

Priory of Sion adalah organisasi rahsia yang ditubuhkan serta dibubarkan di Perancis pada tahun 1956 oleh Pierre Plantard sebagai sebahagian rancangan tipu muslihat.

Sekitar tahun 1960-an, Plantard yang panjang akal telah mencipta sejarah rekaan tentang organisasi tersebut dengan menggambarkannya sebagai kumpulan rahsia yang diasaskan oleh Godfrey dari Bouillon di Gunung Zion di Baitulmuqaddis pada tahun 1099.

Menurut kisah olok-olok Plantard, Priory berikrar untuk memasukkan keturunan dinasti Merovingian secara rahsia untuk menaiki takhta kerajaan di Perancis dan seluruh Eropah. Mitos ini walau bagaimanapun telah dipopularkan oleh buku "The Holy Blood" dan "The Holy Grail" sebelum didakwa sebagai satu fakta dalam pengantar novel "The Da Vinci Code" pada tahun 2003.

Kisah penipuan Pierre Plantard kekal sebagai salah sebuah mitos paling agung dalam abad ke-20 kerana kewujudan kumpulan rahsia rekaan ini telah dibongkarkan oleh ramai wartawan dan ilmuan yang membuat kajian.

Brethren of Purity mungkin merupakan organisasi rahsia yang paling penuh dengan misteri di seluruh dunia. Brethren of Purity adalah sebuah kumpulan yang mempunyai anggota dari golongan ahli falsafah Muslim di Basra, Iraq sekitar abad ke-8 atau ke-10.

Struktur organisasi dan identiti ahli tidak pernah dapat dikenal pasti. Banyak biasiswa Muslim dan Barat yang telah dilaburkan untuk mencari identiti ahli persaudaraan dan mengetahui dengan tepat pada abad keberapakah kumpulan ini paling aktif.

Ajaran-ajaran falsafah esoterik diterapkan dalam "Encyclopedia of the Brethren of Pureness." Pengarang-pengarang buku ini juga tidak pernah dikenal pasti, hanya wujud pelbagai teori yang merujuk kepada orang yang mungkin telah menulis buku dan ajarannya.

Ahli kumpulan rahsia ini menggelarkan diri mereka sebagai "penghuni yang tidur di dalam gua." Dalam salah satu petikan kitab mereka, alasan kerahsiaan organisasi adalah bukan disebabkan takut dengan keganasan di bumi tetapi sebagai memenuhi keinginan untuk melindungi segala pemberian Tuhan dari dunia.